Nafarroan Euskaraldian ahobizi edo belarriprest gisa izena emateko epea zabalik da – KULTUR SHAREA\nNafarroako hainbat eragilek bat egin du azaroaren 20tik abenduaren 4ra egingo den ariketa sozialaren bigarren edizioarekin.\nHizkuntza ohiturak astintzea eta euskararen erabilera bultzatzea helburu dituen ariketa sozialaren bigarren edizioa azaroaren 20tik abenduaren 4ra egingo da. Euskaraldian izena emateko epea irailaren 24tik dago irekita eta jadanik ahobizi eta belarriprest rolekin parte hartzeko izena eman dezakete horrela nahi duten herritarrek. Nafarroako gizarteari parte hartzeko dei zabala egin diete Euskaraldiaren antolaketan parte hartzen ari diren erakundeek eta modu batean edo bestean ariketa bultzatzen duten hainbat lagunek.\nUharten egindako agerraldian Euskaraldiaren koordinazioan ari diren eragileekin batera, zenbait erakundetako ordezkariak ere agertu dira. Ekitaldian parte hartu dute, besteak beste, Oskar Zapata Nafarroako Euskaltzaleen Topaguneko ordezkariak, Mikel Arregi Nafarroako Gobernuko Euskarabidea euskararen nafar institutuko zuzendariak, Arrate Illaro Euskaraldiko koordinatzaileak eta Kike Amonarriz Euskaltzaleen Topaguneko presidenteak.\nJuan Kruz Lakasta kazetariak gidatutako ekitaldian, Euskaraldia hizkuntza ohiturak astintzeko ariketa soziala dela gogorarazi dute, euskararen erabilera bultzatzeko ariketa. Euskaraldiako partaideak beraien hizkuntza ohiturak aztertu eta aukeratzen duten rolaren arabera arituko dira 15 egunetan. Aurreko edizioan bezala, bi rol izango dituzte aukeran izena ematen dutenek: Belarriprest, beraiei euskaraz hitz egiteko eskatzen dutenak. Euskara ulertzen dute eta beraiekin euskaraz aritzea nahi dute; eta Ahobizi, Euskaraz ulertzen duten guztiekin euskaraz egingo dutenak.\nEuskaraldia ariketa egiten den artean ehunka izango dira Nafarroan ariguneak sortuko dituzten era guztietako entitateak. Aurtengo berrikuntza nagusia den ariguneen inguruko argibideak eman dituzte antolatzaileek. Euskaraz lasai aritzeko guneak era guztietako entitateetan sortuko direla azaldu dute eta horren adibide modura enpresak, komertzioak, kultur eta kirol elkarteak, gizarte eragileak eta erakunde publikoak daudela aipatu da. Guztira ia 600 zentrotan sortuko dira ariguneak Nafarroako entitateek Euskaraldiaren edizio honetan.\nEkitaldia baliatu da halaber Euskaraldia ekimena iragarri eta zabaltzeko Broken Brothes Brass Band talde nafarrak egindako kantua aurkezteko. 24/7 izeneko kantua Ion Celestinok konposatu du, Sustrai Colinaren hitzekin. Ahotsak Skabidean taldeko Lorena Aisa, Claudia Rodriguez eta Idoia Tapiak grabatu dituzte. Ekitaldian bideokliparen emisioa egin da.


Esplotazioaren B aldea • ZUZEU\nEsplotazioaren B aldea\nEsplotazioaren B aldea –\nXabier Landabidea Urrestik, Doce Miradas agerkari feministan.\nEgia esan behar dizuet: zalantza handiak ditut hau idazten ari naizelarik. Ez dakit gaiari buruz esateko zerbait dudan, eta izatekotan ere ezer esan beharko ote nukeen hemen eta orain. Gainera gero eta sarriago pentsatzen dut isildu eta entzuteko garaia bizi dugula; gehiegi idazten ari garela irakurtzen dugunerako, gehiegi hitz egiten dugula entzutera ausartzen garenerako, eta abar. Zer esanik ez gizonezkook feminismoaz iritzia emateari buruz ari bagara.\nZalantzak hor jarraitzen du, baina gonbidatu egin nautenez (mila esker, Lorena) ausartu egingo naiz ditudan zalantza intimo batzuk ordenatu eta zuekin konpartitzera, gizarte patriarkal honen gizonezkoon bizipenak kapital feministaren parte direnaren hipotesia eta horrek sortzen dizkidan ezbai batzuk mahai gainera ekartzeko.\nPernandoren egia batekin hasi nahi nuke: arras esperientzia diferentea da goikoena eta behekoena, dominatzailearena eta dominatuarena, esplotatuarena eta esplotatzailearena, baina biek dute esplotazioaren esperientzia.\nIturria: Elizabet Suaso.\nGizarte honek emakumeak mila eratara esplotatzen ditu. Har dezagun lan mundua, adibidez: gutxiago kobratzen dute lan bera egiteagatik, lan asko inolako diru-saririk gabe egitera behartzen ditu, goi mailako erabaki esparruetatik kanpo kokatzen ditu… Baina, nire ustez garrantzitsuena ez da zenbat esplotazio ezberdin eragiten duen, baizik eta gizarte patriarkalak guzti hau naturala dela esaten digula. Despolitizatu, desproblematizatu egiten du, esan behar ez den “gauzak horrela dira” ilun, oker, bihurri baina boteretsu horrekin.\nNik horrela irudikatzen dut patriarkatua: “gauzak horrela dira” errepikatzen duen mantra oro-ahaltsu bat, forma ezberdinak hartu ditzakeena, moldatzen dakiena, ikasten duena, beti ere “gauzak horrela dira” hori ezartzeko. Ordena biolento, hiltzaile, zapaltzaile baina ikusezin horrek amorratzen nau gehien. Gela erdian dugun elefanteak.\nGizonezkoon patriarkatuaren esperientzia feminismoen kapital politikoaren parte dela proposatzen dut ez emakumeon ikuspegia ordezkatzeko ahaleginik legitimatzeko, baizik eta gela erdian dugun elefantea ikusgarriago, bisibleago egin dezakeela uste dudalako. Gizonezkoon genero bereizkeriaren eguneroko esperientziak uste baino gehiago dira eta emakumeen esperientziaren B alde bat eskaini dezakete, gizarte ordenaren irakurketa osagarriak, patriarkatuaren helduleku gehiago eskainiz. Agian.\nEsplotazio sistema honek, gizarte patriarkal honek gizonok emakumeen gainetik jartzen gaitu, eta pribilegio konkretuak eskaintzen dizkigu, baina horrek ez du esan nahi sistema horrek on egiten digunik. Mesede bai, baina onik ez. Alderantziz, estrukturalki bortxatzen, hiltzen eta lansaririk gabeko zaintza lanetara nahitaez kondenatzen ez gaituen arren, nire iritziz patriarkatuak mutilok ere mutilatzen gaitu binarismo sexual batean oinarritutako genero rolen banaketa bidegabe horrekin.\nNire genitalen konfigurazioan oinarrituta gizarte honek erakutsi dit, adibidez, harreman sexual asko izatea (eta lagunei kontatzea) ona dela, azkenetarikoa izango naizela bai amomari ipurdia garbitzen zein familiara jaio berria eskuetan hartzen, ezin dudala lasai negarrik egin (ezta, 36 urtetara iritsita, bakarrik egonda ere), ospea intimitatea baino inportanteagoa dela, edo nor-ago naizela bizitza publikoan bizitza pribatuan baino. Zenbat eta zenbat gauza, naturaltzat eman ditugunak, natural egin ditugunak, “gauzak horrela dira” amaigabe eta zentzugabe horretan.\nUste dut -uste dudalako susmoa dut- zuriak, gazteak, lanpostudunak eta heterosexualak izan arren, orduan ere, patriarkatua gure haragian sentitzen dugula gizonok, ahazten, pasatzen uzten ikasi dugun arren. Pribilegiodunak izanda ere sentitzen ditugula ordena patriarkalaren haginak gure okelan. Edo ez ditugula sentitzen, naturaltzat dauzkagulako. hor izan ditugulako hasieratik… gabezia horiek gure abiapuntuak bailiran hartzen ditugulako. Naturalki.\nEta noski, horrek ez du esan nahi emakumeak esplotatzeari uzten diogunik. Bizardun batek aspaldi utzi zuen idatzita langilerik zapalduenak ere emaztea zapal dezakeela. Esplotatzaileak gara. Zuek esplotatzen jarraitzen dugu, jarraituko dugu egunero eta orduro. Baina aldi berean esplotazio sistema horren biktima ere bagara, borrero izateak horixe bihurtzen baikaitu: borrero.\nFinean esan nahi dudana zera da: gizartearen, ezagutzaren, boterearen konpartimentalizazio genitalak denok zauritzen gaituela. Gu ere zapaltzen gaitu bereizkeria sexualak. Zuek zapaltzen zaituztegunero (hau da, uneoro) zapaltzen gaitu. Eta zapalketa bikoitz (eragindako eta jasandako) horren mina ez dugu adierazten ikasi, prezisoki sistema honek perpetuatzen duen “gauzak horrela dira” horren katekesian heziak izan garelako, ordena sinboliko horretan hartu dugulako gizon forma.\nAurrekoan ere lankideekin bazkalordu batean komentatzen genuen zein garrantzitsua den gizonok gure genero pribilegioak identifikatu eta haiei uko egitea, adibidez gure ibilbide profesionalean: gure bizitza publikoan beti baietz esan beharrean noiz behinka “eskerrik asko, baina ez” esateko, uko egiteko, beste norbaiti lekua uzteko. Geroz eta argiago dugula uste dut bizitza publiko eta profesionaleko espazioetan gizonezkooi pausuak atzera eta alboetara egitea tokatzen zaigula une honetan, baina genero bereizkeriak sortutako beste asimetria etxekoago, pribatuago, intimoagoetan egin beharrekoez zalantza gehiago ditut.\nUrrun gaude, noski, gizonezkoon pribilegioei uko egin eta atzera eta albora pausu bat emateko perspektiba hori gure gizartean unibertsala izatetik (eta hortik aurretik aipatutako zalantzak: heldu al da hitz egiteko unea ala isiltzea hobe litzateke?), baina are urrunago gaude oraindik gizartearen ordena sexista honek eragiten dituen beste asimetria kezkagarri eta kaltegarri batzuk zalantzan jartzetik.\nBatzuek pausu bat aurrera eman dezaten beste batzuek pausu bat atzera eman behar al dute hemen ere bai? Eskema berak balio al digu? “Kaleko” espazioak sariak ote dira eta “etxeko” espazioak zigor? Jendarteko lanak ez al dira zaintza lanak, eta zaintza lanak jendarte lanak? Genero rolen birbanaketa hutsean dago klabea ala birkontzeptualizazio integral eta ausartagoak behar ditugu lana/aisia, zaintza/boterea ardatzetan?\nZalantza handiak ditut, eta horiek lerro hauetara ekartzen saiatu naiz, zinez eskertuko nukeelako zuen iritzia.\nEsplotazioaren B aldea Esplotazioaren B aldea Esplotazioaren B aldea Esplotazioaren B aldea\nAingeru Epaltzak, Biktoriano Etxabez


Arrisku anitzekoa - Laboral Kutxa\nHasiera Enpresak Aseguruak Arrisku anitzekoa\nArrisku anitzeko enpresa asegurua\nEzerk ez dezala zure jarduera eten.\nZure eskariei aurre egiteko produkzio-ahalmena estalita egongo da, sute baten eraginez murrizten bada eta, ondorioz, zure langileen lanpostuak arriskuan jartzen badira.\nZure sozietatearen ondarea babestuta izango duzu. Eta nahi adina estaldura aukeratu ahal izango duzu: Ustiapeneko Erantzukizun Zibila, Erantzukizun Zibil Patronala, Lan Ondoko Erantzukizun Zibila edo de Produktuen Erantzukizun Zibila.\nMakina bat hausteak eragindako kalteak eta galera materialak estaltzen ditu aseguruak, betiere makina eduki aseguratuaren barruan badago, ezbeharra esparru aseguratuan gertatzen bada, eta bat-bateko eta istripuzko arrazoien ondorioz gertatzen bada.\nJarduera erabat gelditzea oso egoera larria da, hain larria non erakunde bat ixtea ere eragin baitezake. Estaldura honek bere gain hartuko ditu langileen soldatak, hornikuntza-gastu finkoak, kuota finkoak, alokairuak eta produkzioa eteteagatik “lortu” ez diren mozkinak.\nZure enpresaren tipologiarekin bat datorren estaldura aukera dezakezu:\nIstripuetarako arrisku orotakoa\nHoztutako ondasunak hondatzea\nArdurapean jarritako ondasunei eragindako kalteak\nDefentsa eta fidantzak\nErantzukizun Zibileko aukerako bermeak:\nKanpoko lanetarako erantzukizun zibila\nProduktuaren erantzukizun zibila/lanen ostekoa\nSoilik higiezinaren jabearen erantzukizun zibila\nOinarrizko Arrisku anitzeko enpresa aseguruaren liburuxka


Zabalik dago ebaluazio hezitzaileari buruzko jardunaldietan izena emateko epea | LAB SINDIKATUA\nSin categorizar Zabalik dago ebaluazio hezitzaileari buruzko jardunaldietan izena emateko epea\nBeharrezkoa al da ebaluazioa? Zein funtzio betetzen du? Zein funtzio bete beharko luke? LABek ebaluazio eredu berri baten eraikuntzaren aldeko lanketa egiten hasi nahi du, eta bide horretan jardunaldi batzuk antolatu ditu martxoaren 18rako, "Egungo eredua irauliz,ebaluazio hezitzailea iruten.Analisia, kritika eta alternatiba" izenburupean. Goizez izango dira, 9:30etik 13:30era, Hernaniko ORONA-IDEO gunean.\nModu telematikoan izena emateko aukera egongo da, lotura honetan.


Oikopleura Diodica. Noticias de Gipuzkoa\nMaddalen Iriarte - 2016(e)ko ekainaren 16a, osteguna - 06:11etan eguneratua\nemakume eta gizonek eboluzioaren gailurrean geundela pentsatu izan dugu eta pentsatzen dugu oraindik ere. Inor, ezer, gu baino gehiago izan ote daitekeen pentsatzea zaila egiten zaigu. Beste inor, nonbait ba ote dagoen irudikatzen dugu, baina momentuz ebidentzia gutxi eta extralutar berdeak edo ET bezalako buru handi begi urdinak edo aurreskua dan-tzatzera iristen diren baldar xamar batzuk irudikatu ditugu (ETB ikustea besterik ez duzue).\nErlijioek oro har eragin perbertsoa izan dute zen-tzu honetan eta erpinean Jainko oro jakintsu eta oro egilea kokatuta, gainerakoak haren irudi jarri gaituzte.\nBaina zientziak, egiara gehien hurbiltzen gaituen jakintzak, gero eta sarriago errepikatzen digu gainerako animalien oso antzekoak garela. Ozpinetako eulia (Drosophilla melanogaster) eta gizakiaren artean uste baino antz handiagoak daude eta esan zigutenean astindu ederra hartu genuen. Orain arte pentsatu izan dugu eboluzionatzearekin batera konplexuago egin garela, geneak gehituz.\nOikopleura Diodica 3 milimetroko animalitxoarekin lanean hasita, Bartzelonako talde batek ikusi du zomorrotxo horrek ez lukeela garunik, bihotzik edo uzkirik izan behar, horretarako generik ez daukalako. Eboluzioan zehar gene horiek galdu egin ditu, baina hala ere gauza da organo horiek izateko. Gizakiok askoz gene gutxiago galdu ditugu eboluzioan: guk gene jakin batzuk derrigorrez behar ditugu bihotza edo garuna edukitzeko. Baina Oikopleurak ez. Beraz, zein dago eboluzioaren gailurrean?\nAlbalat eta Cañestro biologoak dira geneen galera eboluzioaren motor gisara aztertzen duen artikuluaren egileak, mundu mailan sekulako interesa sortu duen lanarenak. Filosofo estoiko baten esaldiaz hasi dute lana: “Galera, aldaketa baino ez da;eta aldaketa, naturaren plazerra”.\nZientziak ere behar du filosofia, bigarren hau auzitan jartzen ari den garai hauetan. Zer dira bata eta bestea, jakintza eta gauzei esplikazioak emateko modua baino. Oikopleura txikiak sortu dizkidan hausnarketa txikiagoak.


EBAZPENA, 2020ko irailaren 2koa, Emakunde-Emakumearen Euskal Erakundeko zuzendariarena, zeinaren bidez laguntza-deialdia egiten baita Emakumeen aurkako Indarkerian Esku Hartzeari buruzko Masterra 2020-2021 ikasturtean egiteko. - Eusko Jaurlaritza - Euskadi.eus\nEBAZPENA, 2020ko irailaren 2koa, Emakunde-Emakumearen Euskal Erakundeko zuzendariarena, zeinaren bidez laguntza-deialdia egiten baita Emakumeen aurkako Indarkerian Esku Hartzeari buruzko Masterra 2020-2021 ikasturtean egiteko.\nGaia: Gizarte gaiak eta emplegua; Administrazioaren antolamendua; Hezkuntza; Osasun eta kontsumoa; Segurtasuna eta justizia\nAzpigaia: Gizarte Gaiak; Gobernua eta herri administrazioa; Herrizaingoa\n1. artikulua Eremua eta xedea.\n3. artikulua Laguntzak emateko prozedura.\n5. artikulua Laguntzak baliabide elektronikoz izapidetzea.\n6. artikulua Eskabideak aurkezteko epea eta lekua.\n7. artikulua Eskabidea eta betekizunak egiaztatzea.\n8. artikulua Eskabideetan atzemandako akatsak zuzentzea.\n9. artikulua Hautaketa Batzordea.\n10. artikulua Laguntzen zenbatekoa.\n14. artikulua Dirulaguntza ordaintzea.\n15. artikulua Dirulaguntzaren baldintzak aldatzea.\n17. artikulua Dirua itzultzeko prozedura.\n18. artikulua Datu pertsonalen tratamendua.\nEmakumeen eta gizonen berdintasuna ezinbestekoa da emakumeen aurkako indarkeria berdintasun ezaren adierazgarri larrienetako bat eta giza eskubideen urratze nabarmena erabat desagerrarazteko. Arazo konplexua da, eta gizartetik guztiz kentzeko nahitaezkoa da koordinaturik jardutea indarkeria-egoerak, haien kausak eta indarkeria darabiltenen jarrerak prebenitzeko neurriak ikertzen, profesionalak trebatzen, eta laguntza- eta harrera-zerbitzuak biktimen beharrizanetara egokitzen.\nEmakumeen eta Gizonen Berdintasunerako otsailaren 18ko 4/2005 Legearen 53.2 artikuluan ezartzen denez, «Euskal herri-administrazioek, betiere, emakumeen aurkako indarkeria prebenitzen eta ezabatzen eta biktimak zaintzen eta haiei laguntzen diharduten erakunde pribatuetako langileek prestakuntza jaso dezaten lagunduko dute».\nHorregatik, Emakundek, Deustuko Unibertsitatearekin koordinaturik, Emakumeen aurkako Indarkerian Esku Hartzeari buruzko Aditu eta Master ikastaroaren lehen edizioa kofinantzatu zuen 2003. urteko jarduketa-planaren barruan.\nDeialdi hau bat dator Emakunde-Emakumearen Euskal Erakundearen 2019-2021 aldirako Dirulaguntzen Plan Estrategikoa onartzen duen Emakunde-Emakumearen Euskal Erakundeko zuzendariaren 2018ko urriaren 31ko Ebazpenarekin. Dokumentu hori Emakunderen webgunean kontsulta daiteke.\nEzarritako lankidetza-ildoarekin jarraituz, Deustuko Unibertsitateak eta Emakunde-Emakumearen Euskal Erakundeak premia ikusi dute emakumeen aurkako indarkeria errotik kentzen lagunduko duten neurriak bilatzeko eta marko berri bat ezartzeko. Marko berri horrek ahalbidetuko du, batetik, hasitako prestakuntza-esperientziarekin jarraitzea, eta, bestetik, laguntza-deialdi publiko hau egitea, 2020-2021 ikasturterako, hain zuzen ere Emakumeen aurkako Indarkerian Esku Hartzeari buruzko Master Ofizialaren edizio hau finantzatzeko, eta, hartara, langile espezializatuaren prestakuntzaren alde egiteko.\nEbazpen honen xedea da Emakumeen aurkako Indarkerian Esku Hartzeari buruzko Unibertsitate Master Ofiziala egiteko laguntzen deialdia egitea. Masterra Deustuko Unibertsitatean emango da, 2020-2021 ikasturtean. Emakumeen aurkako Indarkerian Esku Hartzeari buruzko Unibertsitate Master Ofiziala 60 ECTS (Europako kredituak) dituen master ofiziala da, eta bost modulutan egituratzen da:\nmodulua: gizarte mailako eta diziplina arteko esku hartzea.\nmodulua: esku-hartze sozialerako tresna profesional espezifikoak.\nmodulua: genero-indarkerian eta etxeko indarkerian esku hartzea.\nmodulua: kanpoko praktikaldiak.\nmodulua: masterreko amaierako lana.\nEmakunde-Emakumearen Euskal Erakundearen aurrekontuetan horretarako ezarritako aurrekontuko kredituetatik etorriko dira aurreko artikuluan ezarritako xederako erabiliko diren diru-baliabideak, eta, guztira, hogeita sei mila berrehun eta berrogeita lau euro dira (26.244).\nDeialdi hau lehiarik gabeko prozedura baten bidez ebatziko da. Horretarako, garaiz eta behar bezala aurkeztutako eskabideak aztertuko dira. Dirua onuradunen artean banatuko da modu proportzionalean eta zati berdinetan esleituko zaizkie, baldin eta ebazpen honen bidez ezarri diren baldintzak betetzen badituzte.\nBetekizun orokor hauek betetzen dituzten pertsonek eska ditzakete laguntzak:\nAdministrazio-auzotasuna Euskal Autonomia Erkidegoan eduki behar da, laguntza eskatu baino urtebete lehenagotik, gutxienez.\nInteresa erakustea genero-indarkerian esku hartze alorreko prestakuntzan, eta gaitasun profesional bilatzea berdintasun arloan eta genero-indarkeriaren biktimentzako arreta osoaren arloan esku-hartze eraginkorrak egiteko.\nEmakumeen aurkako Indarkerian Esku Hartzeari buruzko Unibertsitate Master Ofizialean onartutakoen artean egotea.\nEmakume eta gizonen berdintasunari buruzko trebakuntza jaso duten pertsonek ezin izango dute deialdi honetan parte hartu, baldin eta trebakuntza hori herri-administrazio batek finantzatu badu eta 150 ordukoa edo gehiagokoa izan bada.\nEzingo dira izan ebazpen honetan deitzen diren laguntzen onuradun dirulaguntza bat itzultzeko edo hargatik zehapena ezartzeko prozedura batean sartuta daudenak, hau da, Euskal Autonomia Erkidegoko Administrazio Orokorrak eta haren erakunde autonomoek ematen dituzten laguntzen edo dirulaguntzen esparruan hasi eta oraindik izapidetzen ari den halako prozedura batean sartuta daudenak.\nPertsona eskatzaileek bete beharko dituzte Dirulaguntzei buruzko azaroaren 17ko 38/2003 Lege Orokorraren 13. artikuluan ezarritako baldintzak, bereziki, zerga-betebeharrak eta Gizarte Segurantzarekikoak egunean izatea eta, era berean, dirulaguntzak itzultzeko betebeharren ordainketa-egunean egotea.\nProzedura honetako izapide guztiak egiteko, kontsultatzeko eta eskaerak egiteko, interesdunek baliabide elektronikoak erabil ditzakete.\nEskaerak ordezkari baten bidez ere aurkeztu ahal izango dira elektronikoki; horretarako, ordezkaritzak Eusko Jaurlaritzaren Ordezkarien Erregistroan eman beharko du izena: https://www.euskadi.eus/ordezkariak\nInteresdunek onartutako egiaztagiri elektroniko bat izan behar dute, prozedura honen izapide guztiak bitarteko elektronikoak erabiliz egin ahal izateko: https://www.euskadi.eus/ziurtagiri-elektronikoak\nEskabideak, erantzukizunpeko adierazpenak eta gainerako ereduak izapidetzeko jarraibideak bai aurrez aurre, bai bide elektronikoz honako egoitza elektroniko honetan daude eskuragarri: https://www.euskadi.eus/zerbitzuak/0036407\nEskaera izapidetzeko eta agiriak aurkezteko bide bat edo bestea erabiltzeak, hau da, aurrez aurrekoa edo elektronikoa erabiltzeak, ez du behartzen aurrerantzean ere prozedurako gainerako izapideak egiteko bide bera erabiltzera, eta edozein momentutan alda daiteke aukeratutako bidea.\nEskabidearen osteko izapideak bide elektronikoz egiteko, egoitza elektroniko hau erabili ahal izango da: https://www.euskadi.eus/nirekarpeta\nEskabideak aurkezteko epea 2020ko urriaren 16an amaituko da.\nEskabideak Emakunde-Emakumearen Euskal Erakundeko zuzendariari zuzenduko zaizkio, eta aurrez aurre aurkez daitezke honako leku hauetan: herritarrei arreta emateko bulegoetan, Zuzenean Zerbitzuan (Kale Nagusia 85, 48011 Bilbao; Andia kalea 13, 20003 Donostia; Ramiro de Maeztu kalea 10, 01008 Vitoria-Gasteiz); Emakunde-Emakumearen Euskal Erakundearen Erregistro Nagusian (Manuel Iradier kalea 36, Vitoria-Gasteiz); edo Administrazio Publikoen Administrazio Prozedura Erkidearen urriaren 1eko 39/2015 Legearen 16. artikuluan aurreikusitako organoetan.\nEskabidea Zuzenean zerbitzuan aurrez aurre aurkeztu nahi izanez gero, hitzordua jarri beharko dute aldez aurretik, 012 doako telefonoaren bidez (945 01 80 00) edo online, honako webgune honetan: https://www.euskadi.eus/hitzordua-zuzenean\nEskabide-eredua eta gainerako dokumentazioa euskadi.eus egoitza elektronikoan eskuragarri egongo dira: https://www.euskadi.eus/zerbitzuak/0036407\nInteresdunek beraiek aukeratutako hizkuntza ofizialean aurkeztu ahal izango dituzte eskabideak eta horiekin batera doazen ziurtagiriak. Eskaeraren ondoriozko jardueretan eta prozeduran zehar, eskatzaileak hautatutako hizkuntza erabiliko da, Euskararen erabilera normalizatzeari buruzko azaroaren 24ko 10/1982 Oinarrizko Legearen 5.2.a eta 6.1 artikuluetan ezarritakoaren arabera.\nEskabideak aurkezteak berekin dakar deialdi honetako oinarriak definitzen dituzten baldintzak espresuki eta formalki onartzea.\nPosta-bulegoaren bidez aurkezten diren eskabideak gutun-azal irekian jarri beharko dira, egiaztatu aurretik posta-zerbitzuko funtzionarioek eguna eta zigilua jartzeko. Hala egin ezean, dagokion bulego publikoan noiz sartzen den, egun horretan aurkeztutzat joko da.\nLaguntza-eskabidearekin batera, honako agiri hauek aurkeztu beharko dira:\nNortasun-agiri nazionala, pasaportea edo pertsona fisikoaren nortasuna egiaztatzen duen antzeko dokumentua.\nAdministrazioak ofizioz kontsultatu eta egiaztatu ahal izango ditu c) eta d) apartatuetako dokumentuak, bide presentziala edo elektronikoa erabiltzen denean, salbu eta egiaztapen elektronikoa egiteko baimena berariaz ukatzen duela jasota badago. Kasu horretan, interesdunak dokumentazioa aurkezteko konpromisoa hartzen du.\nAdministrazio Publikoen Administrazio Prozedura Erkidearen urriaren 1eko 39/2015 Legearen 28. artikuluan eta Dirulaguntzei buruzko azaroaren 17ko 38/2003 Lege Orokorraren 13. artikuluan ezarritakoaren arabera, laguntza emateko ebazpena hartu aurretik egiaztatu egin behar dira deialdiaren betekizunak, bai bakoitzak dagozkion egiaztagiriak aurkeztuz, bai organo kudeatzaileak zuzenean egiaztapena egiteko eskumena ez ukatuz, zuzenean egiazta dezan.\nPertsona eskatzaileek berariaz egin diezaiokete uko onarpenari, Dirulaguntzei buruzko azaroaren 17ko 38/2003 Lege Orokorraren Erregelamendua onartzen duen uztailaren 21eko 887/2006 Errege Dekretuaren 22.4 artikuluan ezarritakoaren arabera.\nEskakizunak egiaztatzeko modua helbide elektroniko honetan zehaztuko da: https://www.euskadi.eus/zerbitzuak/0036407\nEuskal Autonomia Erkidegoko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretua betetze aldera, erantzukizunpeko adierazpen baten bidez egiaztatu ahal izango da obligazio hauek betetzen direla:\nBeste edozein administraziok edo erakundek publikoa zein pribatua izan helburu bererako ematen dituen dirulaguntzak, laguntzak, diru-sarrerak edo bestelako baliabideak eskatuz gero, eta, hala badagokio, eskuratuz gero, horren berri eman behar da.\nEskatzaileak ez duela dirulaguntzak edo laguntza publikoak jasotzea eragozten dion administrazio-zehapen edo zehapen penalik, ez eta laguntzak jasotzeko gaitasuna kentzen dion lege-debekurik ere.\nEgiaztatu egin beharko du, halaber, ez duela sexu-bereizkeria egitegatiko administrazio-zehapenik edo zehapen penalik jaso, eta, Emakumeen eta Gizonen Berdintasunari buruzko otsailaren 18ko 4/2005 Legearen arabera, ez zaiela horrelako debekurik ezarri.\nEgiazkoak direla eskabidean eta erantsitako agirietan jasotako datuak.\nEskatzaileak betetzen dituela Dirulaguntzei buruzko azaroaren 17ko 38/2003 Lege Orokorraren 13.2 artikuluak ezartzen dituen baldintza guztiak laguntza hauen onuradun izateko.\nErantzukizunezko adierazpenarekin batera doan edo aurkezten den edozein datutan, adierazpenetan edo agiritan oinarrizko zehaztasunik eza, faltsukeria edo omisioa atzemanez gero, galdu egingo da prozeduran jarraitzeko aukera, horren berri dagoen momentutik, alde batera utzi gabe gerta litezkeen erantzukizun penal, zibil edo administratiboak.\nHalaber, gisa horretako egoera dagoela adierazten duen Administrazio Publikoaren ebazpen baten bidez, interesdunak dirua itzuli beharra duela adierazi ahal izango da, hala badagokio, eta denboraldi jakin batean ezin izango duela helburu bererako prozedura hasteko eskatu; hori guztia aplikatzekoak diren arauetan xedatutakoaren arabera.\nBeharrezko iritziz gero, Emakunde-Emakumearen Euskal Erakundeko idazkari nagusiak egokitzat jotzen duen informazio osagarria eska dezake.\nAurkeztutako eskabideak aztertzeko, hautaketa-batzorde bat eratuko da. Hona hemen kideak:\nPresidentea: Zuriñe Elordi Romero andrea, Emakunde-Emakumearen Euskal Erakundeko idazkari nagusia,\nIzaskun Garaigordobil Garmendia andrea, Administrazio eta Zerbitzu Arloko arduraduna.\nSocorro Álvarez Fernández andrea, Emakumeen Aurkako Indarkeria Ezabatzearen Arloko arduraduna.\nIzaskun Fernández Otegi andrea, Aholkularitza Juridikoaren Arloko arduraduna.\nSorne Etxebarria Arrien andrea, Emakumeen Aurkako Indarkeria Ezabatzearen Arloko teknikaria.\nDirulaguntza bakoitzaren zenbatekoak matrikulak duen kostuaren zati bat beteko du, 2020-2021 ikasturtean.\nDeialdi honetan ezarritako dirulaguntzak bateragarriak dira gainerako erakunde publiko edo pribatu guztiek helburu berarekin ematen dituztenekin, baldin eta gain-finantzaketarik gertatzen ez bada. Halakorik gertatuz gero, dagokion gehienezko mugaraino murriztuko da dirulaguntza.\nEskabideak Hautaketa Batzordeak aztertuko ditu; ondoren, proposamena bidaliko dio Emakunde-Emakumearen Euskal Erakundeko zuzendariari. Emakundeko zuzendariak ebazpen adierazia emango du, zeinaren bidez prozesua amaituko baita eta dirulaguntza nori eman eta nori ukatu zaion adieraziko.\nEbazpena banan-banan jakinaraziko zaie eskatzaileei. Emandako dirulaguntzen zerrenda Euskal Herriko Agintaritzaren Aldizkarian ere argitaratuko da, herritar orok horren berri izan dezan. Ebazpenak amaiera emango dio administrazio-bideari, eta, beraren aurka, aukerako berraztertzeko errekurtsoa aurkeztu ahal izango da, hilabeteko epean, ebazpena jakinarazi eta biharamunetik aurrera, edo administrazioarekiko auzi-errekurtsoa, dagokion administrazioarekiko auzietako epaitegian, bi hilabeteko epean, hala ezarrita baitago uztailaren 13ko 29/1998 Legearen 8.3 artikuluan eta 46. artikuluaren 1. eta 4. paragrafoetan (29/1998 Legea, Administrazioarekiko Auzien Jurisdikzioa arautzekoa).\nEbazpen honen babesean egindako eskabideak ebazteko eta ebazpena jakinarazteko epea hiru hilabetekoa izango da gehienez ere, ebazpen hau Euskal Herriko Agintaritzaren Aldizkarian argitaratu eta biharamunetik aurrera. Epe horretan interesdunari ebazpenik jakinarazten ez bazaio, dirulaguntzarako eskaera ezetsi egin dela esan nahiko du, urriaren 1eko 39/2015 Legearen 25.1 artikuluan ezarritakoaren arabera (39/2015 Legea, Administrazio Publikoen Administrazio Prozedura Erkidearena).\nEbazpen honetan arautzen diren dirulaguntzen onuradunek beteko dituzte Dirulaguntzei buruzko azaroaren 17ko 38/2003 Lege Orokorraren 14. artikuluan ezarritako betebeharrak, eta bereziki hauek:\nEmandako dirulaguntza onartu behar dute. Ildo horretatik, dirulaguntza eman zaiela jakinarazteko idazkia jaso eta hamabost eguneko epean onuradunek dirulaguntzari beren-beregi eta idatziz uko egiten ez badiote, diruaguntza onartu egin dutela esan nahiko du.\nAlta emanda egotea Ogasun eta Ekonomia Sailaren Hirugarrenen Erregistroan. Betekizun hori bete egin behar da, deialdia ebazteko eta ordainketak egin ahal izateko, laguntza ematearen aldeko ebazpena izanez gero. Alta emanda egoteko inprimakiak eskuratzeko helbidea hau da: http://www.euskadi.eus/hirugarrenak/\nDirulaguntza zertarako eman den, xede horretarako erabili behar dute, eta, halaber, diruz lagunduko diren jarduerak Emakundek noiznahi egiaztatzea onartu behar dute.\nKontrol Ekonomikoko Bulegoari eta Herri Kontuen Euskal Epaitegiari, beren eginkizunetan dihardutela, deialdi honen kontura jasotako dirulaguntzen inguruan eskatutako informazioa eman behar diete.\nDirulaguntza zatika ordainduko da, bi alditan. Lehenik, emandako dirulaguntzaren % 75, 13.a) artikuluan aurreikusitako epea igarota, eta berariaz uko egiten ez bada. Ondoren, gainerako % 25a ordainduko da, zehazki onuradunak ikasturtearen lehen seihilekoan zer nolako asistentzia eta aprobetxamendua izan duen azaltzen duen Deustuko Unibertsitatearen jarraipen-txostena helarazi eta gero.\nDirulaguntza emateko kontuan izandako baldintzaren bat aldatzen bada, Emakunde Emakumearen Euskal Erakundeko zuzendariari jakinarazi beharko zaio Dirulaguntza emateko kontuan izan diren inguruabarrak aldatuz gero (baldin eta dirulaguntzaren helburua bete bada) edo beste edozein erakunde publikok edo pribatuk laguntzarik edo dirulaguntzarik emanez gero, dirulaguntzak emateko ebazpena aldatu daiteke, pertsona interesdunei aldez aurretik entzun ostean.\nEbazpen honen 14. artikuluan aipatutako txostena edo, hala badagokio, artikulu honen aurreko paragrafoan aipatutako dokumentazioa jaso ondoren, eta agiriak aztertu eta ebaluatu ondoren, Emakunde-Emakumearen Euskal Erakundeko zuzendariak, administrazio-bidea amaitutzat emango duen ebazpen baten bidez, emandako dirulaguntza aldatu edo likidatuko du; horrez gainera, hala badagokio, dirulaguntzen zenbatekoak egokituko ditu. Ebazpen horren aurka, berraztertzeko errekurtsoa aurkeztu ahal izango da, hilabeteko epean, jakinarazpena egin eta hurrengo egunetik aurrera; edo, bestela, administrazioarekiko auzi-errekurtsoa aurkeztu ahal izango da dagokion administrazioarekiko auzietako epaitegian, bi hilabeteko epean, betiere Administrazioarekiko Auzien Jurisdikzioa arautzen duen uztailaren 13ko 29/1998 Legearen 8.3, 46.1 eta 46.4 artikuluetan ezarritakoaren arabera.\nDirulaguntza emateko kontuan hartu ziren baldintzetako bat edo batzuk betetzen ez direla egiaztatzen bada, Dirulaguntzei buruzko azaroaren 17ko 38/2003 Lege Orokorraren 37. artikuluan ezarritakoa betez eta, bereziki, justifikaziorik gabe masterreko eskoletara joateari utzi zaiola edo masterra bertan behera utzi dela egiaztatzen bada, jasotako zenbatekoak eta zenbateko horiei dagozkien berandutze-interesak itzuli egin beharko dira Euskal Autonomia Erkidegoko Diruzaintza Nagusira, azaroaren 11ko 1/1997 Legegintzako Dekretuan eta abenduaren 17ko 698/1991 Dekretuan ezarritakoaren arabera. Zehazkiago, dirua itzultzeko arrazoi izango dira azaroaren 17ko 38/2003 Legearen 36. eta 37. artikuluetan hartutako ekintza eta egoerak.\nEzarritako baldintzak edo betebeharrak betetzen ez direla eta, emandako dirulaguntza ezeztatu eta, hala badagokio, dirulaguntza itzultzeko jarraituko den prozedura abenduaren 17ko 698/1991 Dekretuan xedatutakoari lotuko zaio. Dekretu horrek honako hau ezartzen du:\nEmakunde-Emakumearen Euskal Erakundeko zuzendariak prozeduraren hasiera eta prozedura funtsatzeko arrazoiak jakinaraziko dizkio interesdunari, eta 15 egun balioduneko epea emango dio, egokitzat joz gero, alegazioak aurkezteko.\nAlegazioak jaso ondoren edo alegaziorik egin gabe epea amaitu ondoren, Emakunde-Emakumearen Euskal Erakundeko zuzendariak amaitutzat joko du prozedura, ebazpen baten bidez. Ebazpenak amaiera emango dio administrazio-bideari, eta, beraren aurka, aukerako berraztertzeko errekurtsoa aurkeztu ahal izango da, hilabeteko epean, ebazpena jakinarazi eta biharamunetik aurrera, edo administrazioarekiko auzi-errekurtsoa, dagokion administrazioarekiko auzietako epaitegian, bi hilabeteko epean, hala ezarrita baitago uztailaren 13ko 29/1998 Legearen 8.3 artikuluan eta 46. artikuluaren 1. eta 4. paragrafoetan (29/1998 Legea, Administrazioarekiko Auzien Jurisdikzioa arautzekoa).\nEbazpenean baldintzak bete ez direla adierazten bada, galdutzat joko da dirulaguntza jasotzeko eskubidea, eta, beharrezkoa bada, jasotako zenbatekoak eta aplikatzekoak diren legezko interesak Euskal Autonomia Erkidegoko Diruzaintza Nagusira itzultzeko aginduko da. Dirua bi hilabeteko epean itzuli beharko da, jakinarazpena egiten den egunetik hasita. Epe hori borondatezko alditzat joko da.\nBorondatezko aldian itzulketarik egiten ez bada, Eusko Jaurlaritzaren Ogasun eta Ekonomia Saileko organo eskudunari jakinaraziko zaio, premiamendu-bideari ekin diezaion, aplikatzekoa den legezko araudian xedatutakoari jarraituz.\nAplikatzekoak diren arauak ez betetzeagatik dirulaguntzak itzultzeari buruz artikulu honetan araututako prozedura ebazteko eta jakinarazteko epea sei hilabetekoa izango da, gehienez ere.\nDeialdi honetan parte hartzen duten lagunen datu pertsonalak sartuko dira Emakunde Emakumearen Euskal Erakundearen Bekak, sariak, laguntzak eta dirulaguntzak izeneko datuen tratamendua egiteko. Tratamendu hori Datu Pertsonalak Babesteko eta Eskubide Digitalak Bermatzeko abenduaren 5eko 3/2018 Lege Organikoan Europako Parlamentuaren eta Kontseiluaren 2016/679 (EB) Erregelamenduan araututa dago. Erregelamendu horren bidez, datu pertsonalen tratamenduari dagokionez pertsona fisikoen babesari eta datu horien zirkulazio askeari buruzko arauak ezartzen dira, eta 95/46/EE Zuzentaraua (Datuak Babesteko Erregelamendu Orokorra) indargabetzen da. Esteka honen bidez informazio gehiago lor dezakezu: https://www.euskadi.eus/informazio-klausulak/web01-sedepd/eu/gardentasuna/062200-capa1-eu.shtml\nErakundeak sustatutako laguntzak kudeatzeko bakarrik erabiliko da fitxategi hau, botere publikoen izenean burututako eginkizun bat betetzeko. Hala nahi dutenek baliatu ahal izango dituzte legeak aurreikusten dituen eskuratzeko, zuzentzeko, deuseztatzeko, aurka egiteko eskubideak, bai eta Erregelamenduan aurreikusitako beste edozein eskubide ere. Datuak babesteko informazioa: www.euskadi.eus/datu-babesa\nEbazpen honetan berariaz jasotzen diren laguntzei, honako hauetan ezarritakoa aplikatuko da: Administrazio Publikoen Administrazio Prozedura Erkidearen urriaren 1eko 39/2015 Legea; Sektore Publikoaren Araubide Juridikoaren urriaren 1eko 40/2015 Legea; azaroaren 11ko 1/1997 Legegintzako Dekretuaren bidez onartutako Euskadiko Ogasun Nagusiaren Antolarauei buruzko legearen testu bategina; eta Dirulaguntzei buruzko azaroaren 17ko 38/2003 Lege Orokorrean xedatzen den oinarrizko legeria, eta Lege Orokorraren Erregelamendua onartzen duen uztailaren 21eko 887/2006 Errege Dekretua.\nEbazpen honek amaiera ematen dio administrazio-bideari, eta, beronen aurka, interesdunek aukerako berraztertze-errekurtsoa aurkez dezakete, hilabeteko epean, ebazpena Euskal Herriko Agintaritzaren Aldizkarian argitaratu eta biharamunetik aurrera; bestela, administrazioarekiko auzi-errekurtsoa aurkez dezakete, dagokion administrazioarekiko auzietako epaitegian, bi hilabeteko epean, ebazpena Euskal Herriko Agintaritzaren Aldizkarian argitaratu eta biharamunetik aurrera, hala xedatuta baitago uztailaren 13ko 1998/13 Legearen 8.3 artikuluan eta 46. artikuluaren 1. eta 4. paragrafoetan (29/1998 Legea, Administrazioarekiko Auzien Jurisdikzioa arautzekoa).\nVitoria-Gasteiz, 2020ko irailaren 2a.


Meritneit - Wikipedia, entziklopedia askea.\n(«Merytneit» orritik birbideratua)\nMeritneit Egiptoko I. dinastiako erregina gobernari bat izan zen, K. a. 2927 inguruan.\nZiur asko, Dyer faraoiaren emaztea eta Dyet eta Den faraoien ama zen, Antzinako Egiptoko lehen erregina gobernaria izan zelarik, erregeorde bezala, bere seme Dyet oraindik adin txikikoa zen bitartean. Bere izenak, "Neiten maitea" esan nahi du, Behe Egiptoko jainkosa bat.\nSaqqarako nekropolian dagoen mastaba handi batean lurperatua izan zen, bere seme Denen erregealdian.\nY hilobia, Umm el-Qaaben, Abidos (Flinders Petrie)\nSaqqara iparraldeko S 3504 hilobia, bere izena duten zigilu zilindriko eta harrizko ontziekin. Ondoko lurperatzea konpartimentutakoak, "txalupa hobi" bat eta hil barruti bat ditu (Emery)\nY hilobian, Umm el-Qaaben, Abidosen, bere izena zeraman estela bat aurkitu zen (Petrie)\nBere izena, Umm el-Qaabeko T hilobiko zigilu marketan aurkitu zen, Egiptoko I. dinastiako erregeen izenekin (Kaiser eta Dreyer)\nZeramika eta harrizko ontziak eta apaintze-mahaiko elementuak.\nMeritneiten izena daraman Asuango granitozko babuino baten estatua. (Michailidis bilduma)\nPalermoko Harrian, Meritneit, Hor-Udimuren ama bezala aipatzen da (Kaplony: 1963, I, 495)\nBeste hipotesi batzuk[aldatu | aldatu iturburu kodea]\nFlinders Petriek Mery-Neit deitu zuen (gizon izena), bere hilobi edo zenotafioa aurkitu zuenean, Umm el-Qaaben, Abidosen, gizonezko gobernari bat zela ustez, bere lurperaketaren garrantziagatik, baina, berrogeitamar urte beranduago, Emery, Meritneiten beste lurperaketa bat aurkitu zuen Saqqara Iparraldean, emakume bat zela baieztatuz.\nAdituren batzuk, Meritneit, Dyer faraoiaren alaba bat eta Den faraoiaren emaztea izan zela uste dute.\nWikimedia Commonsen badira fitxategi gehiago, gai hau dutenak: Meritneit\nOrriaren azken aldaketa: 31 martxoa 2018, 10:40.


Bertan behera geratu da Gipuzkoako sorosleen greba | Gizartea | Berria\nBertan behera geratu da Gipuzkoako sorosleen greba\nLangileak subrogatzea eta haien lan baldintzak hobetzea hitzartu dute Gurutze Gorriarekin eta kostaldeko udalekin.\nBertan behera geratu da sorosleek gaur hastekoa zuten greba. / Idoia Zabaleta/Foku\nLangileek berretsi egin dute ELA sindikatuak Gurutze Gorriarekin eta Gipuzkoako kostaldeko udalekin adostutako hitzarmena. Hala, bertan behera utzi dituzte gaur hasi eta uda amaiera arte egitekoa zuten greba.\nAdostutakoaren arabera, subrogatu egingo dituzte proba fisikoak gainditzen dituzten langileak, eta lanean daramaten denboraren araberako antzinatasun plusa kobratuko dute laugarren urtetik aurrera. Udalek, berriz, konpromisoa hartu dute adostutako puntu guztiak lan hitzarmenean jasotzeko.\nHorretaz gainera, sorosle lanetan aritzen diren lehen urtean hilero 200 euro igoko zaie soldata, eta 400 euro bigarren urtean. Izan ere, hori zen langileen eskaeretako bat, alegia, soldatak igerilekuetako sorosleenekin parekatzea —1.000 euro inguru kobratzen dute hondartzetako sorosleek, eta 1.500 eta 1.600 euro artean, berriz, igerilekuetakoek—.\nELA sindikatuak ontzat eman du akordioa, baina gaitzetsi egin ditu aurreko hilabetean egindako lanuzteetan Jaurlaritzak ezarritako gutxiengo zerbitzuak, %80koak. "Eusko Jaurlaritzak greba eskubidea urratzea izan du helburu aisia, oporrak eta turismoa oinarrizko eskubide baten gainetik jarriz".


Balearen Egunaren bueltan antolatutako egitaraua aurkeztu du udalak - Orio - Karkara.eus\nBalearen Egunaren bueltan antolatutako egitaraua aurkeztu du udalak\nIñigo Gaiton 2022-05-02 16:30\nGero eta gutxiago falta da Balearen Egunerako, eta gaur goizean, ospakizunaren bueltan antolatu den egitarauaren berri eman du Orioko Udalak, moilan egindako prentsaurrekoan. Anuska Esnal Orioko alkateak, Xabier Anuska Esnal Orioko alkateak, Xabi Ibarguren kultur zinegotziak eta Iker Apaolaza kultur teknikariak aletu dituzte Balearen Egunerako eta aurreko egunetarako antolatutako ekimen desberdinen nondik norakoak.\nEsnalek azaldu duenez, "ilusio bereziarekin" egin du gaurko hitzartzea, alkate gisa aurkezten duen lehen Balearen Eguna delako aurtengoa, eta pandemiaren ostean, "festa-giroa berreskuratzeko lehen pausoa" ere badelako. Alkateak gogora ekarri du udalak "errioaren eta ondarearen aldeko apustu serioa" egin duela duela azken urteotan, eta Orioren tradizioari lotutako balea-arrantzak zerbait adierazten badu, hori "herri osoaren batasuna" dela, "herri oso bat helburu baten alde lanean" jardutearena.\nAlkateak azpimarratu du herri oso-osoa batzen duen festa bakarrenetakoa dela Balearen eguna, eta berarentzat "ohorea" dela aurtengo edizioa aurkeztu ahal izatea: "Herri osoa hunkitzen da egun horretan, inplikatu, arrantzale arropekin jantzi... Odolean daramagun ospakizuna da", bukatu du.\nIbargurenen hitzetan, "Orioren harrotasunaren parte da ospatzera goazena. Hizkuntzak ez ezik, bizibideak eta ogibideak ere gure identitatea sortzen dute, eta festa hau gure nortasun kolektiboaren parte da".\nAurtengo programa antolatzeko denbora gutxi izan du udalak, eta aurtengo ospakizunak azken ediziokoak baino xumeagoak izango diren arren, nabarmendu dute "ilusio eta gogo berarekin" jardun dutela lanean. "Egun berezia izango da, eta herritarrak bertan parte hartzera animatu nahi ditugu, Balearen Eguna oriotarrok egiten dugulako berezi", adierazi du zinegotziak.\nEkimen ugari, larunbatetik aurrera\nLarunbat honetan, maiatzaren zazpian, emango zaio hasiera Balearen Egunaren bueltan antolatutako egitarauari, 2001eko Mende bete arraunean eta bertsotan ikuskizunaren bideo-proiekzioarekin. Ondoren, egun handiaren aurretik, haurrei zuzendutako jarduera ugari izango dira: familia osoarentzako Azken Balea clown antzezlana, bi eskoletako haurrek herrian barrena egingo duten kantu-bira, eta ontzigintzaren inguruko haurrentzako tailerrak, Mutiozabalen (aurrenekoz zabalduko dute ontziola, eraberritze-lanen ondoren). Balearen Egunaren bezperan, bestalde, Benito Lertxundiren kantaldia izango da kiroldegian; sarrera guztiak ahituta daude jada.\nEgunean bertan, musika, dantza eta ohiko animazioekin hasiko da festa, eta 13:00etan, elizako kanpai-hotsen ondotik, bost traineruk balea ekarriko dute errioan barrena. Ondoren, Salatxo abesbatzak eta Harribil dantza-taldeak ongietorria egingo diete moilan arrantzaleei. 14:30ean Herriko Plazan egingo den herri-bazkarirako txartelak bihartik aurrera izango dira eskuragai kultur etxean. Eta arratsaldean, festa-giroan jarraitzeko, musika eta dantza-saioa izango dira Herriko Plazan eta kaleetan.\nBestalde, aurten, estreinakoz, Balearen Egunaren irudia aukeratzeko kartel-lehiaketa antolatu du udalak, eta deialdiak "erantzun ederra" izan du. Helduen kategorian hamar lan aurkeztu dituzte eta, Zaragueta Herri Eskolarekin eta Orioko Herri Ikastolarekin elkarlanean, ehunka lan bidali dituzte ikasleek. Ikastetxeek erakutsi duten "prestutasuna" eskertu nahi izan die Apaolazak.\nAzpialdean ikus daiteke Balearen Eguneko egitarau osoa:\n19:30 Arraunetxen, Mende bete arraunean eta bertsotan 2001eko ikuskizunaren bideo-proiekzioa eta ekitaldia. Gonbidapenak: Kultur etxean.\n10:00-14:00 Herriko Plazan eta inguruan - Artisau-Azoka\n19:00 Arraunetxen, Sargazoetatik Orioraino: aingiraren bidaia miresgarria hitzaldia, Esti Diaz Silvestrek emana\n18:00 Kultur etxean, Azken Balea familia-antzerkia, Tomaxen Abenturak konpainiarena.\nGoizean, herriko kaleetan, Orioko Herri Ikastolako eta Zaragueta Herri Eskolako haurrek baleari eta itsasoari buruzko kantak abestuko dituzte.\n17:00 Mutiozabal ontziolan, ontzigintzaren inguruko haurrentzako tailerrak, Albaola Itsas-faktoriak bideratuak*\n22:00 Kiroldegian, Benito Lertxundiren kontzertua.\n10:00 Itsas Ondareari buruzko bisita gidatua, Begi Bistan elkarteak bideratuak* (3 €)\n10:00 Kultur etxetik hasita, Pello eta Nikolasa erraldoien eta buruhandien kalejira herriko txistulariekin.\n10:45 Herriko Plazan eta herrian barrena, Harribil Dantza Taldearen dantza ikuskizuna eta kalejira.\n11:30 Bikamiotatik hasita herrian barrena, Salatxo abesbatzaren kantu-kalejira, trikitilarien laguntzarekin.\n12:00 Herriko Plazan, sardina-pintxoak.\n13:00 Moilan, balearen arrantza eta Salatxo abesbatzaren eta Harribil Dantza Talderen ongietorria\n14:30 Herriko Plazan, herri-bazkaria (txartelak salgai kultur etxean maiatzaren 9 arte).\n17:30 Herriko Plazan, plaza-dantzak Xoxote Bandarekin, Talai-mendi dantza-eskolak antolatuta.\n20:00 Herrian barrena, Orkestra Elektrotxaranga.\n22:30 Herriko Plazan, DJ Aros.\n12:00 Herriko Plazan, Gora Kaletxiki Andoaingo musika bandaren kontzertua Martin Peronaren omenez, Danbolin Musika Eskolako bandaren laguntzarekin.\n*Izen-ematea Orioko turismo-bulegoan, 943 835 565 telefonoan edo orioturismo@gmail.com helbidean.


Saint-Étienne-en-Bresse - Wikipedia, entziklopedia askea.\nSaint-Étienne-en-Bresse Frantziako udalerria da, Saona eta Loira departamenduan dagoena, Borgoina-Franche-Comté eskualdean. 2013an 812 biztanle zituen.\nKantonamendu canton of Montret\n46°42′22″N 5°03′06″E / 46.7061°N 5.0517°E / 46.7061; 5.051746°42′22″N 5°03′06″E / 46.7061°N 5.0517°E / 46.7061; 5.0517\nTronchy, Baudrières, Montret, Saint-Christophe-en-Bresse, Saint-Germain-du-Plain, Saint-Vincent-en-Bresse eta Vérissey\n400 (%50.4) 399 (%50.3)\n2007an Saint-Étienne-en-Bresse udalerrian erroldatutako biztanleak 812 ziren. Familiak 309 ziren, horien artean 75 pertsona bakarrekoak ziren (28 bakarrik bizi ziren gizonak eta 47 bakarrik bizi ziren emakumeak), 107 seme-alabarik gabeko familiak ziren, 99 seme-alabak dituzten bikoteak ziren eta 28 seme-alabak dituzten guraso-bakarreko familiak ziren.\n2007an 388 etxebizitza zeuden, 322 familiaren etxebizitza nagusia ziren, 39 bigarren erresidentzia ziren eta 27 hutsik zeuden. 331 etxeak ziren eta 55 apartamentuak ziren. 322 etxebizitza nagusietatik 237 bere jabearen bizilekua ziren, 83 alokairuan okupaturik zeuden eta 2 doan lagata zeuden; 1ek gela bat zuen, 14 etxek bi zituzten, 56 etxek hiru zituzten, 86 etxek lau zituzten eta 165 etxek bost zituzten. 264 etxek euren parking plaza propioa zuten azpian. 126 etxetan ibilgailu bat zegoen eta 171 etxetan bat baino gehiago zituzten.\nSaint-Étienne-en-Bresse udalerriko biztanleria-piramidea 2009an .\n2007an lan egiteko adina zuten pertsonak 536 ziren, horien artean 403 aktiboak ziren eta 133 inaktiboak ziren. 403 pertsona aktiboetatik 369 lanean zeuden (198 gizon eta 171 emakume) eta 35 langabezian zeuden (17 gizon eta 18 emakume). 133 pertsona inaktiboetatik 47 erretiraturik zeuden, 37 ikasten zeuden eta 49 "bestelako inaktibo" gisa sailkaturik zeuden.\n2009an Saint-Étienne-en-Bresse udalerrian 325 unitate fiskal zeuden, 817,5 pertsonek osaturik. Pertsona bakoitzeko diru-sarrera fiskalaren mediana urteko 16.601 euro zen.\n2007an zeuden 15 komertzioetatik, 1 janari enpresa zen, 6 eraikuntza enpresak ziren, 3 ibilgailuen saltze eta konpontze enpresak ziren, 2 higiezinen enpresak ziren, 1 zerbitzu enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 6 zerbitzu publikoetatik, 1 igeltseroa zen, 2 margolariak, 1 zurgina, 1 argiketaria eta 1 ile apaindegia.\n2000. urtean Saint-Étienne-en-Bresse udalerrian 19 nekazaritza-ustiategi zeuden, 1.140 hektarea erabiltzen.\nTronchy (2,8 km)\nSaint-Vincent-en-Bresse (4,6 km)\nBaudrières (4,7 km)\nLessard-en-Bresse (5,0 km)\nSaint-Germain-du-Plain (5,1 km)\nVérissey (5,1 km)\nMontret (5,5 km)\nAzken aldaketa 10 azaroa 2020(e)an, 14:31(e)tan\nOrriaren azken aldaketa: 10 azaroa 2020, 14:31.


Nolako zahartzaroa nahi dugu? - - Erran.eus\nElurre Iriarte Bañez 2021-02-06 08:00\nBerriki galdera honi buruz pentsatzen paratu ninduten: Zuretako zein da zahartu izanaren seinalea? Erantzuna ez zen erraza izan: bista, gorputza, adina, ximurrak....? Azkeneko urteetan hogeita hamar urtetik goiti gazteak ez garela onartu behar izatea aldarrikatu dut, eta orain geure burua zahar noiz izendatu pentsatzen nabil. Gaztetasuna uztea bezainbertze kostatuko zaigu? Geure burua zahartzaroan imajinatzen dugu?\nHasteko, hiztegian egon bai, baina batere ezagutzen ez dugun hitz bat dago: adinkeria. Adinean oinarrituz ematen den diskriminazioari erraten zaio, zaharren kontra izaten diren diskriminazio ekintzak deskribatzeko: infantilizatzea, ikusezin bihurtzea, beren buruaren jabe ez direla pentsatzea, erabakitzeko ahalmena ukatzea, tratu txarrak, estereotipoak...\nBazterrean uzten dugun adin tarteaz ari gara. Gainerako adin tarteak (haur, gazte, heldu) produkziorako etorkizuna edo oraina dira. Zaharrek produzitzen ez dutenez, kapitalismoak hala agindua, gure agendetatik kanpo, gure egunerokoetatik urrun, gure aldarrikapenetatik bazter uzten ditugu.\n«Oraitik pentsatu beharko genuke nolako zahartzaroa izatea nahiko genukeen. Oraitik hasi, geroko duintasuna bermatzeko».\nEta akitzeko, zahar-etxean bizitzearen aukera azken aukera gisa ikusten dugu. Ez du glamourrik. «Zaharrekin bizitzen» imajinatzen dugu geure burua, gu betirako adin berean geldituko bagina bezala. Orain akaso ezagutzen ari gara pixka bat, Elizondoko zahar-etxeko langileek beren aldarrikapenak mutur aitzinean paratu dizkigutelarik. Langileak ari dira beren lan baldintzak duinak izatearen alde, beraiek ere zaintza duina ziurtatu ahal izateko. Baliorik ematen ez zaionari balioa ematen. Aldarrikapen horiekin bat egiteko inork ez du zalantzarik izanen, enpresa bera ez bada behinik-behin. Langileek, egoiliarrek, hauen senideek... Herriaren partea direla ohartzetik hasi, etorkizuneko gure etxea izatea onartzeraino.\nEta hemen nire galderak: nolako zahartzaroa nahi dugu? Non pasatuko dugu? Zahar-etxean bai edo ez? Hala bada, nolakoa nahi dugu? Pribatua? Publikoa? ...\nZahar-etxearen kontzeptua aldatzea oraitik tokatzen zaigu, berritzea. Oraitik pentsatu beharko genuke nolakoa izatea nahiko genukeen, nolako zahar-etxean ikusten dugun geure burua, nolakoa zahartzaroa. Oraitik hasi, geroko duintasuna bermatzeko.


Getxok ‘Arteen Sukaldea: Bizi Kultura’ jardunaldiak hartuko ditu – Gazteon KZ\nGetxok ‘Arteen Sukaldea: Bizi Kultura’ jardunaldiak hartuko ditu\nGetxok ‘Arteen Sukaldea: Bizi Kultura’ izeneko kaleko arteei buruzko jardunaldiak jaso egingo ditu lehen aldiz. Maiatzaren 12an eta 13an ospatuko diren eta Artekale elkarteak antolatutako ekintzak Muxikebarrin egingo ria.\nJardunaldien aurkezpenean, Amaia Agirre Getxoko alkateak nabarmendu du jardunaldi horien bitartez “kalea kulturaren topagune gisa berreskuratu nahi dela pandemiaren ostean”. Gainera, ekimen horren bidez, herritarren parte-hartzea sustatzen dela eta publiko gazteen eta kulturaren arteko harremana sendotzearen aldeko apustua egiten dela adierazi du.\nJardunaldiak maiatzaren 12an hasiko dira, kultur sektoreko izen ospetsua bilduko dituzten hitzaldi eta mahai-inguruen programazioarekin, hala nola Lisa Baxter, Londresko Royal Society or Arts-eko kidea, eta publikoaren garapena izango dute ardatz. Hurrengo egunean, hilak 13, euskarazko kultura eta publiko berriak izango dira jorratuko diren gaiak. Ekintza horiek nagusiki sektoreko profesionalei zuzenduta badaude ere, interesa duen orok parte har dezake webgune honetan izena emanda.\nEgun berean, hilaren 13an, arratsaldean, kaleko hiru ikuskizun taularatuko dira. Horietako bi baten bidez aukeratu dira, eta, Artekaleko idazkari Marta Alvarezek azaldu bezala, “hainbat kolektiborekin batera baterako sorkuntzaren eta publiko gaztea gune irekietan kulturara hurbiltzearen aldeko apustua egiten dute”. Bere hitzean, horren guztiaren helburua da “arte eszenikoak hurbileko espazioetara hurbiltzea eta parte-hartzaileek kultura nola bizi duten adierazi ahal izatea”.\nLehenengo ikuskizuna, ‘Zirkotarrak’, Zirkozaurre konpainiaren lana da, eta Leire Garciak, taldeko kideak, azaldu zuen bezala, “zirkoa publiko gaztearengana hurbildu eta hutsetik abiatuta ikuskizun bat nola sortzen den erakustea ditu helburu nagusiak”. Horretarako, 16 eta 25 urte bitarteko getxotarren adin-taldeekin lan egiten dute, eta hilaren 13an, 18:00etan, euren lana erakutsi ahal izango dute Muxikebarriren aurrean. Proiektu honetan parte hartzeko izen-ematea zabalik dago oraindik eta parte hartu nahi dutenek webgune honetan egin ditzakete eskaerak.\n19:00etan, San Nikolas plazan, La Pez konpainiaren ‘Gora bihotzak’ muntaia antzeztuko da, Gaude dibertsitate funtzionaleko elkarteko kideekin elkarlanean. Iñigo Iraultza La Pezeko kideak nabarmendu duenez, “horrelako proiektuek komunitatearen kulturarako sarbidea errazten dute”, eta oso positibotzat jo du elkarteko kideen parte-hartzea eta inplikazioa. Arriera konpainiaren ‘Eden’ disziplina anitzeko sorkuntzak dantza, musika eta objektuen antzerkia batuko ditu eta 20:00etan San Nikolas plazan ere izango da ikusgai.\n← Martxan da XPREST! AUX Zinema Express Jaialdia\nDena prest aurtengo Herri Urratserako! →\nJaurlaritzak dio mugikortasunaren “murrizketak” martxoan eta apirilean ere izango direla beharrezkoak


Home → Hezeguneak → Xuriain\nKokagunearen izena: Xuriain\nBabes kategoriak: ES2200018 Belate BGLn sartzen da eta bere ingurumen balioagatik babeseko lurzoru urbanizaezin gisa jasota dago, hezeguneen artean, Nafarroako “Eremu zentrala” izeneko Lurraldearen Antolamenduko 3. Planean.\nKokagunea: Toki hau Anue udalerrian dago, Esteribarreko mugaren ondoan, ekialdeko hegalean.\nErreferentziazko koordenatua: XN1765\nHezegunearen azalera: 2,74 hektarea\nAltitudea: 1320-1395 m\nToki hau oso orijinala da, Nafarroan leku onbrotrofiko bakarra delako. Xuriain mendiaren gailurreko hegalean kokatzen den eta N-NW orientazioa daukan gune honek 2,74 hektarea dauzka.\nKokapen horren ondorioz, toki hau elikatzen duen ura euritik eta lainoetatik datorrena da soilik (horregatik da, hain zuzen ere, onbrotofikoa).\nOso kaltetuta dago, txilardiak kudeatu ahal izateko suteak egon direlako eta ia ez dagoelako zohikaztegietako berezko flora eta faunaren aztarnarik. Floraren ezaugarriak eta uraren jatorria kontuan hartuta, oligotrofia baldintzak nabarmenak dira.\nHareazko blokeen bi hartxingadi maila dauzka, horien artean zohikatz substratu ez oso bizidun zelaiguneak daudelarik, hartxingadiaren lehenengo mailaren oinean dagoen gune bat salbu, 45 zentimetroko zohikatza baitu, esfagno hondarrez eratua. Zohikatz sakontasun handiena duen tokian 25-40 zentimetroko altueradun mendixkak eratu dira, ahabia eta Sphagnum spp espezieekin.\nBigarren hartxingadi mailan txilardi oso hezea dago, 20 eta 30 zentimetroko altueradun mendixkekin, eta egun Leucobryum glaucum espeziea aurki daiteke bertan.\nNafarroan antzeman den eta argi eta garbi onbrogenoa den toki bakarra da.\nFlorari dagokionez, briofitoen atalean Lophozia incisa espeziea azpimarratu behar da Nafarroako flora briofloristikoko berrikuntza gisa; Kurzia trichoclados espeziean Nafarroako bigarren udalerria da eta Racomitrium lanuginosum espeziearen presentzia nahiko ugaria da, azken hori goroldio atlantiko eta aerohigrofiloa izanik.\nBaskularrei eta habitatei dagokienez, erretzeen ostean interes handia galdu duela esan beharra dago.\nXuriaingo habitat higroturbosoetan ez dago metaketa esanguratsurik, ikuspuntu paleoekologotik erreparatuta.\nXuriainen gailurrean Huperzia selago eta Trichophorum caespitosum subsp. germanicum espezieen aipu zaharrak daude, nahiz eta aspalditik ez den egiaztatu bertan jarraitzen ote duten.\nBaskularren 20 espezie eta briofitoen 16 erregistratu dira.\nEz da antzeman zohikaztegietako eta inguru paraturbosoetako berezko faunaren presentziarik.\nToki hau egun oso kaltetuta dago, bertan egin diren erretzeen ondorioz.\nAbeltzaintzaren presioa da toki honen kontserbaziorako mehatxurik handiena. Izan ere, landaretza aldatu edo/eta suntsi dezake, erretzeek sortutako zohikatz substratua partzialki suntsitu edo lehor daiteke eta bazka eta zapalketaren eragina jasan dezake, horrek ere gainazala galtzea eragiten duelarik.\nToki honetako kontserbazio helburuak lortzeko, abeltzaintza jardueraren eragina murrizten duten neurriak idatzi behar dira, honako jarduerak gauzatze aldera: guneko abeltzaintzaren presioa murriztea, hesiak jartzea, suaren erabilera murriztea, beste abeltzaintza erabilera batzuk arautzea, besteak beste sastraken garbiketa, kareztadurak, ongarriak, eta abar.\nBeharrezkoa izango da, era berean, Jarraipen Plana ezartzea, tokiaren kontserbazio egoeraren abiapuntua zehazteko eta horrela landaretzan sortu diren aldaketak kontrolatzeko, tokiaren hezetasun mailari dagokionez (klimatologia eta hidrologia).\nKokaguneari buruzko ezagutzen hobekuntzari dagokionez, bertako klimatologiari dagokionez jarrera hidrologikoa sakondu beharra dago, bai zohikatz substratuaren gainean, bai landaretzaren gainean.\nTokiari balioa emateko, bertako balioa hedatu eta dibulgatzeko jarduerak egin beharko dira, Xuriain gailur bisitatuan kokatzen denez gero.\nXuriainen ikuspegi orokorra (P. Heras)\nZohikatz sakontasun handiena duen gunea, gailur erreekin. (M. Infante).\nGailur higatua, hareazko bloke multzoa erakutsiz. (P. Heras)


Greba orokorra | Tolosaldeko eta Leitzaldeko Hitza\nEtiketen Fitxategia | Greba orokorra\nLeitzako Sorturen bilera maiatzaren 30erako grebaren inguruanBy Tolosaldeko eta Leitzaldeko Hitza on 2013/05/10 in Gizartea, Politika Leitzako Sortuk bilerara deitu ditu herritarrak datorren asteazkenerako, maiatzaren 15erako. Aurrera elkartean izango da, 18:00etan hasita. Maiatzaren 30ean, greba egunean egingo dituzten mobilizazioez hitz egingo dute, eta greba baino lehen egin beharreko lanak zehaztuko dituzte, hala nola, propaganda, lantokiak eta ekimenak.\nGreba orokorraren arrazoiak azaldu dituzte ELA eta LAB sindikatuekBy Tolosaldeko eta Leitzaldeko Hitza on 2013/05/08 in Ekonomia, Laguntzailea Tolosaldeko LAB eta ELA sindikatuek greba orokorraren arrazoiak azaldu zituzten atzo, bakoitzak bere aldetik. Alde batetik, maiatzaren 30eko mobilizazioa girotzen jarraitu zuten, eta bestetik, Gutun Sozial berri bat egiten hasiko direla esan zuten. “Greba orokorra zertarako eta zergatik?”By Tolosaldeko eta Leitzaldeko Hitza on 2013/05/08 in Ekonomia Amasa-Villabona erabat itxita greba orokorra dela etaBy Villabona-Aiztondoko Hitza on 2012/09/26 in Ekonomia Amasa-Villabonako komertzioak erabat itxita daude, eta kaleak nahiko hutsik daude. Bestalde, udaletxea, Olaederra kiroldegia eta Gaztelekua ere itxita daude greba orokorra dela eta.\nManifestazio jendetsua lan erreformaren aurkaBy Tolosako Hitza on 2012/03/29 in Ekonomia, Politika Tolosaldeko eragileek deituta, ehunka herritarrek manifestazioa egin dute lan erreformaren aurka, Tolosan. Greba orokorraren eguneko azken ekitaldietako bat izan da, eta protesta jendetsua burutu dute.\nGreba orokorra iruditan bildutaBy Tolosaldeko eta Leitzaldeko Hitza on 2012/03/29 in Ekonomia, Gizartea Baimena zuen mural bat margotzen ari zirela gazte batzuk identifikatu ditu ErtzaintzakBy Imanol Garcia Landa on 2012/03/29 in Ekonomia, Gizartea Tolosako zezen plazan grebaren inguruko mural bat margotzen ari zirela, gazte batzuk identifikatu ditu Ertzaintzak. Gazteen greba komitekoek udalaren baimena zuten murala egiteko, eta horrela adierazi diote ertzainei. Hauek, hori baieztatu bitartean, i…\nLeitzan 18:00etan plazatik eta Tolosan 18:30ean Triangulotik abiatuko dira manifestazioakBy Tolosaldeko eta Leitzaldeko Hitza on 2012/03/29 in Ekonomia, Gizartea Erantzun ona izaten ari da gaurko deitutako greba orokorra. Sindikatuek balorazio ona egin dute goizean goizetik, eta eskualdeko lantegi eta komertzioek ateak itxi dituzte. Hala ere, herritarrei dei egiten diete arratsaldean Tolosan eta Leitzan egingo diren manifestazioetan parte hartzera joateko. Leitzan 18:00etan izango da eta herriko plazatik abiatuko dira. Tolosan, aldiz, 18:30ean egingo dute, eta [...]\nErabateko jarraipena du grebak eskualdeanBy Tolosaldeko eta Leitzaldeko Hitza on 2012/03/29 in Ekonomia, Gizartea Ez dira «eskirol» edota «gaur greba orokorra» bezalako oihuak askotan errepikatu. Ez behintzat piketeen aldetik. Eskualdean greba orokorrak izan duen erantzun handiaren adierazle, piketeek ez dute lan handirik izan lantegietatik eta dendetatik eginiko zeharkaldietan. 05:30ean, Usabal kiroldegiko aparkalekuan egina zuten hitzordua. Bertan, 100 lagun inguru elkartu dira. Talde horretan, gehiengoa gizonezkoak eta gazteak baziren ere, [...]\nBiharko greba orokorrak jarraipen zabala izango duela aurreikusten dute sindikatuekBy Tolosaldeko eta Leitzaldeko Hitza on 2012/03/28 in Ekonomia, Gizartea Azken asteetan sindikatuek lan asko egin dute greba orokorra egiteak duen garrantzia zabaltzeko. Lan horren guztiaren fruitua bihar ikusiko da enpresa eta kaleetan. Bihar izango da greba orokorra, eta sindikatuen arabera, erantzun ona izango du, bai Tolosaldean, eta bai Leitzan eta Areson ere. Eskualdeko lantegi txikiek eta handiek ateak itxiko dituzte: Zuhaizki, Tolosaldea Bus, Boinas [...]\nTweetstream\tViewing item 1 to 5 (of 5 items) Aitor Manterola posted an update in the group Futbolsofatzen 2 hours, 12 minutes ago\n’Azken dantza’ http://futbolmamia.com/azken-dantza/ 2.B mailako 2. multzoan, azken jardunaldia bihar, eta gure talde batzuek dena dute jokoan. Joseba Urkiolak bakoitzaren aukeren azterketa zehatza egin digu. Aitor Manterola posted an update in the group Futbolsofatzen 2 hours, 40 minutes ago\nAitor Manterola posted an update in the group Futbolsofatzen 2 hours, 45 minutes ago\nAitor Manterola posted an update in the group Futbolsofatzen 3 hours, 8 minutes ago\nEdu Lartzanguren posted an update 19 hours, 3 minutes ago\nGizarteaMuseoetan gordetako altxorrez gozatzeko eguna


Iberoamerikako modernitatearen jaiotza miatzen - Antropologia MasterraAntropologia Masterra\nIberoamerikako modernitatearen jaiotza miatzen\nPosted 2015-03-27 By\nDiccionario político y social del mundo iberoamericano lanaren bigarren liburukiak erakusten du Iberoamerika hainbat iraultza esperientziaren abangoardian egon zela\nUPV/EHUko “Historia Intelectual de la Política Moderna. Lenguajes, Conceptos y Discursos” taldeak Diccionario político y social del mundo iberoamericano lanaren bigarren liburukia argitaratu du. Lan horretan hainbat saiakera bildu dira, besteak beste, “Zibilizazioa”, “Demokrazia”, “Estatua” eta “Subiranotasuna” kontzeptuen inguruan. Halaber, aztertu egin dute nola jaio zen modernitatea, 1770etik 1870era bitartean, Ozeano Atlantikoko bi aldeetan gaztelania eta portugesa darabilten 12 herri eta herrialdetan: Argentina, Brasil, Karibe-Antilla Hispaniarrak, Erdialdeko Amerika, Kolonbia, Txile, Espainia, Mexiko, Peru, Portugal, Uruguai eta Venezuela).\n“Nik esango nuke aurrerapauso garrantzitsua dela historia intelektual transnazionalean. Mugarri bat da historia globala eraikitzeko bidean. Ikuspegi historikotik, Iberoamerika aitzindaria da hainbat alderdiri dagokienez. Espainiarrek eta portugaldarrek Amerika konkistatzea eta kolonizatzea egintza aitzindaria izan zen Europa beste kontinente batzuetan hedatzeko, baina egia da, halaber, Iberoamerikako independentziak oso goiz gertatu zirela eta Mundu Berrian oso goiz ezarri zirela erregimen konstituzionalak eta errepublikanoak; zehazki, XIX. mendearen hasieran. Sasoi hartan, antzeko oso esperientzia gutxi zegoen mundu osoan, baita Europan ere”, azpimarratu du Javier Fernández Sebastiánek, Euskal Herriko Unibertsitateko Pentsamendu Politikoaren Historiako katedradunak eta hiztegiaren editoreak.\nGauzak horrela, Iberoamerika bi modernitate bolada handien mugimendu politiko garrantzitsuen abangoardian egon zen, XVI. mendean eta XIX. mendean. “Hori adierazten du herrialdean hiztegi politiko modernoak goiz hartu izanak, eta harrigarria da ikustea 1820ko hamarkadan, esate baterako, Europako zenbait egilek (italiarrak, frantsesak, alemanak…) herrikideei gomendatzen zietela Atlantiko Iberikoko iraultza esperientziak emulatu eta eredu har zitzatela”, argitu du Fernández Sebastíanek, liburukiaren alma materrak. UPV/EHUk eta Centro de Estudios Políticos y Constitucionales erakundeak, Espainiako Gobernuko Presidentetza Ministerioaren mendekoak, argitaratu dute.\nEhun bat historialari\nAmerikako eta Penintsulako hainbat unibertsitatetako eta erakundetako ehundik gora historialarik eta ikertzailek parte hartu dute obra egiteko lanetan; zehazki, UPV/EHUko “Historia intelectual de la Política Moderna” taldearekin aritu dira lankidetzan. Honako hauek osatzen dute talde hori: Fernández Sebastiánek, Iñaki Iriartek, Juan Olabarriak, Pedro José Chacónek, Luis Fernándezek, Pablo Sánchezek, Nere Basabek, Ana Isabel Gonzálezek, Javier Tajadurak eta Kirill Postoutenkok.\nBigarren liburukiak “Zibilizazioa”, “Demokrazia”, “Estatua”, “Independentzia”, “Askatasuna”, “Ordena”, “Partidua”, “Aberria”, “Iraultza” eta “Subiranotasuna” kontzeptuak aztertzen ditu, besteak beste. Lehenengo liburukian , berriz, honako nozio hauek aztertu ziren: “Amerika”, “Herritarra”, “Konstituzioa”, “Federalismoa”, “Historia”, “Liberalismoa”, “Nazioa”, “Iritzi Publikoa”, “Herria” eta “Errepublika”.\nUPV/EHUko ikertalde horren lanak onarpen zabala du nazioartean: hiztegiaren eta beste lan batzuen inguruan egindako goraipamenak ikustea besterik ez dago; izan ere, ekarpena egin dute historia intelektual orokorra lortzeko. Hainbat eskuliburutan eta entziklopediatan ageri dira aipamenok, hala nola Frantziako Encyclopaedia Universalis eta Ipar Amerikako The Encyclopedia of Political Thought lanean.\nCategories: Dokumentazio zentroak, Gu eta Besteak, Hizkuntzaren antropologia, Identitatea, Politika-Ekonomia\nPrevious post: “El cine tiene que contar que hay mujeres extraordinarias que han cambiado la historia de este país”\nNext post: Materiality, Form, and Context: Marx contra Latour


Versets bibliques sur le sujet: Suicide -> Additionnel\nAhitofel, berriz, bere aholkuari jarraitu ez ziotela ikustean, bere astoa txalmaturik, abiatu eta bere hirira, bere etxera, joan zen; eta, etxeko gorabeherak zuzendu ondoren, urkatu egin zuen bere burua. Horrela hil zen, eta bere aitaren hilobian lur eman zioten.\nberdin nire ahotik irtendako hitza ere: ez da niregana itzultzen bere eragina izan gabe, baizik eta nik nahi dudana egiten du eta nik ezarritako helburua betetzen».\nLapurra ez doa artaldera ebatsi, hil eta hondatzera baizik. Ni, berriz, bizia —eta bizia ugari gainera— izan dezaten etorri naiz.\nSeme-alabatxook, zuek Jainkoarenak zarete, eta garaituak dituzue sasiprofeta horiek, zuengan dagoena munduan dagoena baino handiagoa baita.\nSinesten eta bataiatzen den oro salbatua izango da; sinesten ez duena, berriz, kondenatua.\n Orain, beraz, ez da gaitzespenik Jesu Kristorekin bat direnentzat. Izan ere, Jesu Kristori esker, bizia ematen duen Espirituaren legeak askatu egin zaitu bekatuaren eta heriotzaren legetik.\n Bai baitakit ziur, ez herio eta ez bizi, ez aingeru eta ez goiko beste indar, ez oraingo eta ez geroko, ez inolako botere, ez ortziko eta ez lur azpiko indar, ez inolako beste izakik, ez gaituela aldenduko Jainkoak Jesu Kristo gure Jaunarengan agertu digun maitasunetik.\n Judas saltzaileak, Jesus kondenatua zutela ikustean, damu izan zuen eta zilarrezko hogeita hamar txanponak apaizburu eta herriko zaharrei itzuli zizkien, esanez: —Oker egin dut errugabea heriotzara emanez. Baina haiek erantzun zioten: —Eta guri zer? Hor konpon!\n Deiadar egitean, Jaunak entzun egiten du eta larrialdi guztietatik libratzen. Hurbil dago Jauna bihotz-hautsiengandik eta salbatzen ditu etsita daudenak.\n Orduan, Sauli oldartu zitzaizkion bete-betean; joan zitzaizkion ondoren arkulariak eta larriki zauritu zuten. Saulek esan zion bere ezkutariari: «Atera ezpata eta sar iezadak alderik alde, jentil arrotz horiek jo ez nazaten eta iseka egin ez diezadaten». Ezkutariak, ordea, ez zuen halakorik egin nahi izan, erabat izutua baitzegoen. Orduan, hartu zuen Saulek ezpata eta gainera bota zuen bere burua. Ezkutariak ere, Saul hila zela ikustean, bere burua ezpata gainera bota zuen. Biak batera hil ziren.\n1 Rois 16:15-20\n Judako Asaren erregealdiko hogeita zazpigarren urtean egin zen errege Zimri; zazpi egunez izan zen errege Tirtzan. Gudarostea, aldi hartan, filistearren hiri Gibeton setiatzen ari zen. Borrokan ari zelarik, gudarosteak jakin zuen Zimrik erregearen kontra oldartu eta hil egin zuela. Egun hartan bertan, kanpalekuan, Israel osoak Omri gudalburua izendatu zuen Israelgo errege. Gibetondik alde egin eta Tirtza setiatu zuen Omrik, gudaroste osoarekin. Hiria hartua zutela ohartzean, jauregiko dorrera sartu eta su eman zion Zimrik eta bertan hil zen. Eginak zituen bekatuengatik gertatu zitzaion hori, Jaunari atsegin ez zaiona egin baitzuen, Jeroboamen jokabide bera hartuz, hark egina zuen eta Israeli eginarazia zion bekatu bera eginez. Zimriren gainerako jarduerak «Israelgo Erregeen Kronika» liburuan daude idatziak; han aipatzen da beronen altxamendua ere.\n Ondoren, Abimelekek Tebetzera jo, hiria setiatu eta hartu egin zuen. Baina bazen hiriaren erdian dorre gotortu bat eta han babestu ziren hiriko nagusiak, bertako gizon eta emakume guztiekin; atea itxi eta dorre gaineko sabaira igo ziren. Abimelek, dorreraino heldurik, eraso eta su emateko asmoz ateraino hurbildu zenean, emakume batek errotarria buru gainera jaurti eta burezurra hautsi zion. Orduan, Abimelekek esan zion bere ezkutariari: «Atera ezpata eta hil nazak! Ez dezatela esan emakume batek hil nauela». Ezkutariak ezpata sartu eta hil egin zuen. Abimelek hila ikustean, israeldarrak nor bere herrira joan ziren.\n Izan ere, pozaren pozez, Samson ateratzeko eskatua zuten, beraren kontura barre egiteko gogoz. Atera zuten, beraz, Samson espetxetik eta beraren bizkar egin zuten barre. Gero, bi zutaberen erdian utzi zuten. Orduan, Samsonek esan zion eskutik zeraman itsumutilari: —Eraman nazak jauretxeari eusten dioten zutabeak ukitzeraino, haietan sostenga nadin. Jauretxea gizon eta emakumez betea zegoen; bertan ziren filistearren buruzagiak etxe gainean eta beste hiru bat mila gizon eta emakume ere bai, Samsonek eginiko jostaketei begira egonak. Samsonek dei egin zion Jaunari, esanez: «Ene Jainko Jauna, oroit zaitez nitaz eta egin nazazu indartsu beste behin bederen, kendu dizkidaten bi begiengatik filistear horietaz kolpe bakarraz mendeka nadin». Ukitu zituen, orduan, Samsonek jauretxeari erdi-erdian eusten zioten bi zutabeak, bataren kontra eskuina eta bestearen kontra ezkerra ipiniz, eta esan zuen: «Hil nadila filistearrekin batera!» Egin zuen bultza indarrez, eta bertan zeuden buruzagi eta jendearen gainera etorri zen jauretxea. Horrela, bere bizitza osoan baino jende gehiago hilez hil zen Samson.


Lehiatuz ondo pasatzeko asmoa dute Arizmendiko neskek - Debagoiena - Goiena.eus\nLehiatuz ondo pasatzeko asmoa dute Arizmendiko neskek\nOihana Elortza 2018-10-28 13:25\nGoizean egin dute taldeen aurkezpena Ibarra futbol zelaian\nArizmendiko eskola kiroleko taldeak gaur jokatu du, Bergararen kontra, ikasturteko lehen partidua Ibarra futbol zelaian eta denboraldiko taldeak aurkezteko aprobetxatu dute okasioa.\n"Garrantzia eman gura diogu nesken kirolari eta eskola kiroleko taldearen lehen partidu eguna aprobetxatu dugu taldeen aurkezpena egin eta jai txiki hau antolatzeko", adierazi du Urtzi Amianok.\nLau talde izango ditu guztira Arizmendik aurtengo denboraldian: "Lehen mailakoak eta kadeteak Gipuzkoa mailan jokatuko dute eta baita infantilak ere, emaitzen arabera. Txikienak eskola kiroleko taldean daude".\nDisfrutatzea da helburua\n"Mondraren, UDAren eta Arizmendiren lan loturak ekarritako neska futbolarien mugimendua da harrobi hau eta helburua da bailarako edozein neskari futbolean aritzeko aukera ematea. Eta ondo pasatzea, bai lehenengo mailan zein azkenean egon. Egia da lehia hor dagoela eta irabaztera irten behar direla futbol zelaira, baina ondo pasatzeko helburuarekin beti. Ondo pasa eta kirola eginez disfrutatzea da helburua", adierazi du goizean Urtzi Amianok Aretxabaletako Ibarra futbol zelaian.\nIbarrako harmailetan futbolarien gurasoak zeuden partiduak ikusten eta une oro animoak ematen. "Gurasoen papera oso garrantzitsua da edozein kiroletarako. Harmailetan gurasoak ikusiz gero gogo handiarekin egiten dute kirola", gaineratu du Amianok.


Jose Reyes Ramosek eta Naia Arranzek jaso zituzten margo lehiaketaren sariak | El Diario Vasco\nJose Reyes Ramosek eta Naia Arranzek jaso zituzten margo lehiaketaren sariak\nGuztira 23 lagunek hartu zuten parte lehiaketaren lehen edizioan\nAMAGOIA ZABALA Martes, 4 octubre 2016, 00:15\nUrriko lehen egunean Mendaroko XXI. aire libreko margo lehiaketa jokatu zen. Guztira 23 lagunek hartu zuten parte, 14 urtetik gorakoak 15 lagun izan ziren eta 14 urtetik beherakoak, 8 lagun. Euskal Herriko probintzia desberdinetatik etorritako margolariek parte hartu zuten. Guztira 5 sari banatu ziren, 3 sari 14 urtetik gorakoentzat eta beste biak 14 urtetik beherakoen-tzat.\nLehen saria Leioako Jose Reyes Ramosentzat izan zen eta bigarren sariak Juan Berrope donostiarrak eta Udane Juaristi azkoitiarrak jaso zituzten. Bestalde, 14 urtetik beherakoetan, Naia Arranz erandiotarrak jaso zuen lehen saria eta bigarrena Mendaroko Naia Zubiaurre izan zen.\nUdaleko teknikariak eta epaile lanetan jardun zuten Aitor Etxeberria eta Aitor Sarasketa oso pozik agertu ziren, batez ere 14 urtetik beherako partaidetza inoiz baino ugariagoa izan zelako.\nMargo lehiaketa honetan eginiko lan guztiak ikusgai egongo dira, izan ere aste honetako ostiralean hasi eta urriak 16 arte, Lagun Betikoak elkartearen lokal txurian erakusketa izango delako. Astebukaeretan zabalduko da erakusketa, ostiraletik igandera 12:00etatik 14etara eta 18:00etatik 20:00etara bitartean.\nAtzo astelehena, Lehen Hezkun-tzako umeak eta baita Bigarren Hezkuntzako gazteak ikasturte honetako neguko ordutegiarekin hasi ziren. Orain arte goizez bakarrik joaten ziren eskolara eta atzotik ekainerarte goiz eta arratsaldez joan beharko dira.\nLudotekaren ordutegia astelehenetik ostegunera izaten da eta bi ordu desberdin daude adinaren arabera, arratsaldeko 17:00etatik 18:00etara 4-7 urte bitartekoen-tzat zuzenduriko ordua izaten da eta 8-11 urte bitartekoentzat arratsaldeko 18:00etatik 19:00ak arte.\nDeba mejorará sus parques infantiles con la opinión de la ciudadanía El Museo trata de prorrogar un mes más la exposición 'Makina eskua da'


Josu Jon Imaz euro-parlamentariak euskaraz egin zuen Bruselako legebiltzarrean 1994ko egun lorios batez. Mintzaldi sinbolikoa izan zen, hunkigarria ezin barnago!\nEuropako hizkuntzarik zaharrena zela esan nien, eta gure nahia zela Europan ofizialtzat hartua izatea.\nGure antzinatasunaren aldarri hori, funtsean, eskale izateko molde noble-usteko bat besterik ez da eta, zer duda egin, gure burgesiak hizkuntzaren aldeko lanean ageri duen inplikazio ezaren froga nekez gardenagoa.\nBestelako arrazoirik ez daukagun bitartean, hala izanen gara.\nFuntsean, diktadura frankistak euskara onar zezan Zakarias Bizkarra monsinoreak 1939an erabilitako argudio bera da.\nZertarako nahi dugu euskara ofiziala Europan? Kalte-ordain historikoren baten galdean al gabiltza? Zer eskubide daukagu guk Europan ofizialtasuna eskatzeko, geurean, Euskal Herrian, Hego Euskal Herrian, Euskal Autonomi Erkidegoan, gure hiriburu administratiboan, gure legebiltzarrean, ofiziala ez baldin bada? Josu Jon Imaz guztien amets koldarra (Josu Jon Imaz ugari dago, eta ez dira denak PNVkoak), honakoa dugu: Europak onartzen bagaitu, Espainiak eta Frantziak amore eman beharko dute...\nEuropak onartu izan du —ez barne-kalapitarik gabe, egia esateko— gureak baino hiztun gutiago dituen mintzairarik: Europako Batasuneko hogeita hirugarren hizkuntza ofiziala bihurtu zen maltera 2004ko maiatzaren lehenean.\nLaurehun mila hiztun ditu, baina Malta independentea da...


Irekia Eusko Jaurlaritza - Gobierno Vasco :: Beatriz Artolazabal: “Adinekoen eskubideen babesa ezinbestekoa da gizarte-plangintza eta -politiketan”\nBeatriz Artolazabal: “Adinekoen eskubideen…\n\nBeatriz Artolazabal: “Adinekoen eskubideen babesa ezinbestekoa da gizarte-plangintza eta -politiketan” Iturria: Irekia\n\n\nGaur, ekainaren 15a, Zahartzaroarenganako Abusuaren eta Tratu Txarren gaineko Kontzientzia Hartzeko Nazio Batuen Mundu Eguna\nAdinekoenganako tratu txarrei uko egiteko eta tratu ona sustatzeko adierazpena\nEuskadin ibilbide garrantzitsua dago adinekoenganako tratu txarrak sustatzeari dagokionez\nAdinekoen eskubideak sustatzera eta defendatzera animatzen dute\nVG 2018 06 15\nBeatriz Artolazabal Eusko Jaurlaritzako Enpleguko eta Gizarte Politiketako sailburua, gaur goizean, Euskadiko Adinekoen Kontseilu Sektorialeko buru izan da; Kontseiluak “adinekoenganako tratu txarrei uko egiteko eta tratu ona sustatzeko” adierazpena onetsi du. “Adinekoen eskubideen babesa ezinbestekoa da gizarte-plangintza eta -politiketan”, esan du Artolazabalek.\nKontseilu Sektoriala Eusko Jaurlaritzaren egoitzan, Lakuan, izan da; bertan, egoitza-zentroen dekretuari eta Nagusi agendari buruzko informazioa ere eman da, “Euskal gobernamendu-estrategia, adinekoen parte-hartze publiko-sozialaren eredua”, bai eta “Euskadi Lagunkoia” programaren zenbait konturen berri ere.\nHitzorduan, Artolazabalekin batera, Lide Amilibia Gizarte Politiketako sailburuordeak, Emilio Sola Gizarte Politiketako zuzendariak, gizarte-arloko foru-ordezkariek, Kultura, Osasun eta Etxebizitza sailetako ordezkariek eta erretiratuen elkarteetako arduradun gorenek parte hartu dute.\n“Adinekoen eskubideen babesa gizarte-plangintza eta -politika gehienetan gai nagusi gisa tratatzen ari da, eta babes ekonomikoko, baliabide soziosanitario edo kulturaletara jotzeko, autonomia pertsonalaren errespeturako bermeekin lotzen da, baina ez da horren ohikoa pertsona horien eskubideak larriki hausten dituzten tratu txarren egoerei aurre egitea”, dio Euskadiko Adinekoen Kontseilu Sektorialaren akordioak.\n“Eremu autonomikoko Adinekoen Kontseilu Sektoriala eratzen dugun instituzio publiko eta erakundeok adinekoen eskubideak eta duintasuna aitor eta defenda dadin sustatzeko lan egiteko borondate irmoa nabarmendu nahi dugu, bai eta berenganako tratu txarren egoerek dakarten errealitatearen gaineko kontzientzia hartzeko ere”, dio gaur goizean onetsitako testuak.\nAkordioaren arabera, “adinekoenganako tratu onak merezi du sentsibilizazio-estrategiak eta -kanpainak diseinatzea, autonomiaren sustapenerako eta indibidualizaziorako arreta- eta zaintza-ereduak egokitzea, pertsona bakoitzean oinarritzen den arretaren paradigma sendotzea, horrek identitatea eta biografia dituela, eta, horrela, duintasuna eta parte-hartzea bermatzea”.\n“Laguntzaren alderdiaz gainera, adinekoekiko harreman-eredua behar da, beren duintasunarekin errespetuzkoa dena, beraiek gogoan hartzen eta aitortzen dituena eta erabaki publikoak hartzen aktiboago parte hartzeko aukera emango dieten gobernamendu kidetza sustatuko duena”, dio adierazpenak.\nBeatriz Artolazabalek akordiotik gobernamendu kidetzaren garrantzia nabarmendu du, “nazioarteko erakundeek, adinekoen erakundeek, osasun- eta gizarte-zerbitzuetako profesionalek eta zenbait herrialdetako gizarte-politiketako arduradunek sustatuta”.\nNazio Batuek, OMEren bidez, 2002tik, Zahartzaroari buruzko II. Mundu Batzordea dela eta, sentsibilizazioaren, hezkuntzaren eta legeriaren garrantzia garatu eta proposatzen du; era berean, detekziorako eta esku hartzeko programak garatzea proposatzen du.\nUrte horretan bertan, INPEA sortu zen, Zahartzaroarenganako Abusuaren eta Tratu Txarren gaineko Prebentziorako Nazioarteko Sarea, eta, 2013an, Ban Ki-Moon Nazio Batuen idazkari nagusiak gobernu guztiei eskatu zien prebentzio-estrategia eraginkorragoak eta lege eta politika zorrotzagoak formulatu eta aplikatzeko, eta egun hori ezarri zen, ekainaren 15a, Zahartzaroarenganako Abusuaren eta Tratu Txarren gaineko Kontzientzia Hartzeko Mundu Egun gisa.\n“Adinekoek, sarritan, tratu txarrak jasaten dituzte edo ez dute behar duten arreta jasotzen; hala ere, gizartea, sarritan, ez da kontziente, eta sarritan eremu pribatuko arazotzat jotzen du, eta gutxietsi egiten du eta ez dio arretarik eskaintzen. Egoera batzuk, zoritxarrez sarri gertatzen dira, eta beti ez dira tratu txartzat jotzen, edo, halakotzat jotzen badira, erraz justifikatzen dira. Ikusarazi egin behar dira eta egoera horiek eragiten duten kaltea erakutsi behar da. Nagusiki adinekoen kolektiboan gertatzen diren bi egoera nabarmenduko ditugu: irudi negatiboa eta autonomiarekiko errespeturik eza”, dio gaur goizean onetsi den Euskadiko Adinekoen Kontseilu Sektorialaren akordioak.\nOMEk, 2017ko Zahartzaroarenganako Abusuaren eta Tratu Txarren gaineko Kontzientzia Hartzeko Mundu Eguna dela eta aurkeztu zuen azterlanean, zera nabarmendu zuen: “horrelako abusu-motak sarri gertatzen badira ere, gizarte-kategoria guztietan eta herrialde guztietan, adinekoen aurkako portaera horiek nazio-mailan gutxien ikertzen direnak dira, eta ia ez dira aipatzen indarkeria prebenitzeko plan nazionaletan”.\n“Nahiz eta egia den edadismoak oro har adinekoengan duela eragina, emakume nagusiek jasaten dute urte gehiagoz eta gizonek baino intentsitate handiagoz, eta beren bizitza pertsonaleko, familiarreko eta sozialeko arlo askotan du eragina. Edadismo sexista gisa kalifika dezakegu. Ahalduntze gabetze bikoitza da, “zaharra” delako eta emakumea delako. Hori dela eta, nahitaez hurbildu behar dugu problematika horretara generoaren ikuspegitik edo ikuspegi feministatik”, esan du Kontseilu Sektorialak.\nEgindako azterlanek oso tasa desberdinak erakusten dituzte, erkidegoaren eremuan tratu txarren % 0,8 eta % 52,6 bitartekoak. Azterlan gehienek % 4 eta % 12 bitarteko zifrak aipatzen dituzte, 70 urtetik gorako pertsonenganako tratu txarren egoeretan.\nEuskadin, adinekoenganako tratu ona sustatzeko eta tratu txarrak ezabatzeko ibilbide handia egin da, 2010ean nazioarteko erakundeetatik gomendatutako ibilbidea geure gain hartzea planteatu zenetik, alegia, “esku hartzeko ezagutzea”. Eusko Jaurlaritzarik eta foru-aldundi eta udaletatik prebentzioan eta detekzioan aurrera egiteko plan, proiektu eta neurri zehatz batzuk adinekoen eskubideak aitortzera eta “zahartze aktiboa” sustatzera bideratuta daude, beren gizarte-inklusioa berdintasun-baldintzetan bultzatzeko.\nOMEren “Adinekoekin hiri lagunkoiak” proiektuaren garapena Euskadiko udalerri askotan eta Eusko Jaurlaritzaren 2015-2020rako zahartze aktiborako Euskal Estrategia, Euskadi Lagunkoia Sustraietatik sarea duena -dagoeneko, 54 euskal udalerri ditu- jardunbide egokien eredu dira.\nEusko Jaurlaritzaren Enpleguko eta Gizarte Politiketako Sailak eremu soziosanitarioan “Adinekoenganako tratu txar fisiko eta ekonomikoak Prebenitzeko eta Antzemateko Prozedura” izenekoa ezarri du. International OMS UN Info: http://www.who.int/violence_injury_prevention/violence/elder_abuse/en/


Donostian izango da Fabrikazio eta Material Aurreratuen nazioarteko biltzarra - SPRI\nSPRI » Ris3 euskadi » Nanoteknologia » Donostian izango da Fabrikazio eta Material Aurreratuen nazioarteko biltzarra\nDonostian izango da Fabrikazio eta Material Aurreratuen nazioarteko biltzarra\n11 herrialdetako ia 200 hartzaile izango dira jardunaldian\nFabrikazio eta material aurreratuek dituzten erronka berriak ezagutuko dira eta bazkideak eta ideiak aurkitzeko topaketa-gunea izango da 4.0 industriaren aro berriari aurre egiteko nazioartean.\nIndustria da Europako Batasunaren BPGren %15en eta Euskadikoaren %21,7koaren arduraduna; hor fabrikazio aurreratua dagoeneko inplementatzen ari den Basque Industry 4.0 espezializazio adimenduneko estrategian jasotako lehentasun estrategikoetako bat da.\nBilbo, 2016ko irailaren 26a. 11 herrialdetako ia berrehun parte-hartzaile izango dira bihar Tecnun-en Donostiako egoitzan Fabrikazio Aurreratu eta Materialen Biltzarrean (Advanced Manufacturing & Materials), non erronka berriak, bazkideak eta ideiak ezagutuko baitira 4.0 industriaren aro berriari aurre egiteko nazioartean Fabrikazio Aurreratu eta Materialen arloan. Europako Batasunean, industriak BPGren %15 esan nahi du, eta zifra hori %21,7koa da EAEko kasuan. Innobasque, SPRI Taldea, BEAZ eta Innobasque-Berrikuntzaren Euskal Agentziak, Basque Enterprise Europe Network Partzuergoko kideak, CEIT-IK4-rekin lankidetzan, nazioarteko jardunaldi bat antolatu dute I+G+b proiektuetarako teknologia transferitu eta bazkideak bilatzeko fabrikazio eta material aurreratuen arloan. Bertan nazioarteko ikertzaileak, adituak eta enpresa berritzaile garrantzitsuenak izango dira, aurrez hitzartuta alde biko bilerak egingo dituztelarik. Lantegi praktikoak ere izango dira.\nBiltzarra administrazio, enpresa, teknologia-zentro, unibertsitate eta fabrikazio eta material aurreratuen arloan Europako eta nazioarteko beste erakunde batzuen arteko topaketa-foro bat da. Parte-hartzaileek lankidetza- eta negozio-aukerak izango dituzte teknologian oinarrituak, baita I+G+b finantzatzeko Europako programa den Horizon(te) 2020ko NMBP-en (Nanotechnologies, Advanced Materials, Biotechnology and Production) eta FoF-en (Factory of the Future) hurrengo deialdietako I+G+b proiektuetarako bazkide potentzialak bilatzeko ere.\nBiltzarrean izango dira Abdul Rahim, Europako Vision2020 Sarekoa; Europako Batzordeko Hazkunderako Zuzendaritza Nagusiaren ordezkari bat bideomezu baten bidez; Amaia Martínez Muro, NanoBasqueko Estrategia arduraduna; Javier Eguren, Mondragon Korporaziokoa; Lucía Iñigo, Industria Teknologia Garapenerako Zentrokoa (CDTI); Javier Lauzirika, IK4 Research Alliance-koa; Leire Arriola, Innobasqueko proiektu-burua; eta Leire Bilbao, Eusko Jaurlaritzako Teknologia zuzendaria.\nJardunaldian Europan fabrikazioaren etorkizuneko joerak ezagutuko dira, eta gaur egun dauden aukera guztiak I+G+b finantzatzeko Horizon(te) 2020 bezalako europar tresnen bidez, eskualde mailakoen (Era-Net) eta alde bikoen (Eureka) bidez.\nHorren haritik, Horizon(te) 2020 programaren lehenengo bi urteetan Euskadik oso emaitza onak izan ditu parte-hartzeari dagokionez, denboraldirako ezarritako helburuak baino %5 handiagoak. Guztira 176 euskal erakundek hartu dute parte 326 proiektutan eta 232,14 milioi euroko finantzaketa lortu dute. Halaber, Euskadi ari da zuzentzen Manunet Europako eskualde finantzaketa-programa, fabrikazio aurreraturako ERA-NET bat. Europan nazioz gaindiko lankidetzan I+G+b proiektuak bultzatzeko nazio eta eskualdeetako finantzaketa-programen sarea dira ERA-NETak. Eusko Jaurlaritzak ekinbide honetan parte hartzen du euskal enpresen ─bereziki ETEen─ lehiakortasuna hobetzeko.\nIndustria garrantzi handiko sektorea da, bai Europarako eta bai Euskadirako, gaikuntza handiko eta ondo ordaindutako enplegua sortzeko gaitasuna baitu, eta bere pisuagatik bi eremuetako BPGetan. Horregatik, industria-lehiakortasunari eustea funtsezkoa da, eta horretarako industria-ekinbide berritzaile gehiago behar dira. Testuinguru honetan, Euskadik espezializazio adimendunerako eskualde-ikerketa eta -berrikuntzako estrategia diseinatu du, Euskadi 2020 Zientzia, Teknologia eta Berrikuntza Planean jasoa; hiru lehentasun estrategiko identifikatzen ditu –fabrikazio aurreratua, energia eta biozientziak/osasuna– eta dagoeneko inplementatzen ari dira. Fabrikazio Aurreraturako espezializazio adimendunaren euskal estrategian, Basque Industry 4.0 deituan, hauek sartzen dira: produktu berriak sortzea, material berriak erabiltzea eta fabrikazio-prozesuak hobetzea, eta horretarako erabiliko dituen teknologia digitalek adimen, eraginkortasun, produktibitate eta iraunkortasun handiagoa emango diote industria-ehunari.\nFabrikazio Aurreratu eta Materialen Biltzarra bihar hasiko da eta ingelesez izango da guztiz; Foroaren babesle edo laguntzaile da Enterprise Europe Network, nazioarteko bokazioa duten ETEen laguntzarako mundu-sare handiena; baita Vision2020 Europar Sarea ere, Horizon(te) 2020 Ikerketa eta Berrikuntzarako Europako Esparru Programan parte hartzen duten ikerketa-erakunde eta enpresentzako berrikuntza-plataforma.\nEUROPA ETA EUSKAL INDUSTRIA:\nEuropako Batasuna v BPGren %15\nv 7 trilioi euro fakturazioan\nv zuzeneko 30 milioi enplegu ETEetan bakarrik\nv esportazioen %80\nv I+G+b pribatuaren %80\nEuskadi v BPGren %21,7\nv Enpleguaren %22,3\nv I+G-ren %41


HERRI URRATS 2009 - Txingudiko Gurasoak\n(Berria.info) Bihar izango da aurtengo Herri Urrats, Haizea alde dugu lelopean, ohi bezala Senperen (Lapurdi). Ekitaldi berezia izanen dela iragarri zuen Paxkal Indo Seaskako lehendakariak. Izan ere, Seaskak bere sorreraren 40. urtemuga beteko du aurten -Herri Urrats 26.a izango da-. Iraganari begira egindako bidea handia dela iruditu arren, egin beharrekoa oraindik handiagoa dela nabarmendu du Indok. Lapurdiko, Nafarroako Behereko eta Zuberoako ikastolen aurtengo jaialdian bilduko den dirua Bidarteko (Lapurdi) ikastola egiteko baliatuko dute.\nFrantziako legea den bezalakoa izanik, Seaskak ezin du jaso diru laguntza publikorik eraikinak egiteko. Bidarteko ikastola heldu den ikasturtean irekitzeko asmoa du elkarteak. Familia batek eremua oparitu dio, ikastola egin ahal izateko. Alta, eraikuntzaren gastu guztiak Seaskaren gain dira.\nLehen mailako ikastoletan arraberritze lanak bukatzea da elkartearen bigarren erronka. Aurten, Ortzaizeko (Nafarroa Behera) ikastolako lanak bermatzea izanen da helburua. Heldu den urtetik aitzina bigarren mailako egoitzen arraberritzea bermatu nahi du Seaskak. Izan ere, lehenengo Herri Urrats Kanboko (Lapurdi) Xalbador ikastola eraikitzeko baliatu zuten. Bestak aitzina egin ahala, konpontzeko beharra agertu da.\nAurtengo egitarauan Euskal Herriko taldeak izanen dira nagusi. Okzitaniako Brancaleone taldea salbuespena izanik, bertakoak izanen dira talde guztiak. Ipar Euskal Herriko taldeek presentzia handia ukanen dute.\nMusika motak eta oholtzak nahastea bilatu dute aurten antolatzaileek. Lehenik eta behin, handitu egin dute haurren txokoa. Iaz haurrentzako gunea prestatu zuten, biberoia eman eta xatarrak aldatzeko tokia eskainiz. Horrez gain, ekitaldi ofiziala aterpetuko duen etxea haurrentzako ekitaldiak egiteko baliatuko dute arratsaldeko bietatik aitzina.\nMusika kontzertuak goizeko hamarretan abiatuko dira. Amaia Riouspeyrousen eskutik, Araba Gunean. Allur, mutxikoak, Herri Urrats Kantuz, Danba, Watson, Trikidantz eta Mikel Hats izanen dira ondoren gune horretan. Musikari ibiltari ugari izanen direla jakinarazi dute.


Irailaren 19an 11 EGUN EUSKARAZ aurkeztuko dugu Müllerenean! -\nIrailaren 19an 11 EGUN EUSKARAZ aurkeztuko dugu Müllerenean!\nPosted on 2017/09/06 by berbaizu\nUda hasi aurretik iragarri bezala, Deustualdeko euskaldunak aktibatzeko proposamena abiatuko dugu udagoienean: 11 EGUN EUSKARAZ. Proposamenaren xehetasunak irailaren 19an 19:00etan aurkeztuko ditugu Müllerenean, beraz gorde eguna eta zure ekarpenak!\nPD: Zergatik izen aldaketa?\nHasieran batean ’72 ordu euskaraz’ ekimena antolatzeko asmoa geneukan eta izen horrekin zabaldu genuen, baina Euskaltzaleen Topaguneak Eusko Jaurlaritzaren laguntzaz 2018ko antolatuko duen ekimenaren berri izan genuenetik, iraupen bereko ekimena antolatzea erabaki genuen. Horiek horrela, datorren urteko aktibatze kanpainaren datak aukeratu genituen eta, horren ondorioz, izena aldatu ere bai, ’72 ordu euskaraz’ ’11 EGUN EUSKARAZ’ bilakatuz.


Kontsumo arduratsuaren alde - Lasarte-oria - Txintxarri.eus\nKontsumo arduratsuaren alde\nTxintxarri Aldizkaria 2019-05-31 16:30\nIkastetxeetako gaztetxoek Agenda 21ean egindako lana aurkeztu dute udalbatzarrean.\nEz-ohiko udalbatzarra izan da gaur Lasarte-Orian. Eserlekuetan zinegotziak egon beharrean, Lasarte-Oriako ikastetxeetako LH5 eta LH6 mailako gazteak izan dira. Ikasturtean zehar, Agenda 21aren barruan ikastetxeetan egin diren ekintzen berri eman eta kontsumo jasangarria bultzatzeko proposamenak egin dizkiote gaztetxoek udalari.\nKontsumo jasangarria, hori izan da aurten Landaberri ikastetxeko eta Sasoeta-Zumaburuko LH5 eta LH6 mailako gaztetxoek Agenda21ean aztertu duten gaia. Etxeko, ikastolako eta herriko kontsumoa neurtu ostean, udal ordezkariei haien konpromiso eta eskaeren berri eman diete gaur goizean. Jesus Zaballos alkateak, Maite Iglesias Hezkuntza saileko buruak eta Agustin Valdivia Hirigintza arduradunak adi entzun dituzte eta proposamen bat baino gehiago jaso dituzte aurrera eramateko.\nBatzarra hasi baino lehen, Agenda 21 egitasmoak Lasarte-Orian hamargarren edizio duela ekarri dute gogora. Ikastetxeetako haurrek egindako bideoa ere erakutsi dute. Urte hauetan guztietan landu diren gaiak eta aurrera eraman diren proposamenak ikusi ahal izan dira horretan.\nIkasturte honetan, HH3tik LH6rako 1400 bat haurrek Agenda 21aren barruan egin dituzten ekintzen errepasoa egin dute. Hala nola, kontzientziazioa lantzeko Hondakinen jolasa edo udalbatzarrean ikusgai zegoen argazki eta marrazki lehiaketan parte hartzea.\nLH5 eta LH6 mailako gaztetxoek kontsumo jasangarria landu dute eta udalbatzar berezi horretan aurkeztu dituzten konpromisoak aurrera eramateko hitza eman dute. Besteak beste, etxeko jostailuak berrerabili edo bigarren eskuko azoketara eramatea, ura eta argiaren kontsumo arduratsua egitea, etxeko eta ikastetxeetako materiala era egokian erabiltzea, azoka eta denda txikietan erostea, erosketetarako poltsa berrerabilgarriak erabiltzea edo hamaiketetarako tuperrak eta kantiplorak erabiltzea.\nAzkenik, eskari ugari egin diete udal ordezkariei. Birziklapenari edo ura eta argiaren kontsumo arduratsuari buruzko sentsibilizazio kanpainak egitea, jaietan tabernek edalontzi berrerabilgarriak erabil ditzaten sustatzea, birziklapen tasari buruzko informazio geahigo eman, edukiontzi guneetan birziklapenari buruko informazioa egotea, lurazpiko edukiontziak konpontzea, bizikletan maileguan uzteko sistema martxan jartzea edo Landaberri ikastolako bidea konpontzea izan dira horietako batzuk.\nJesus Zaballos alkateak proposamenak entzun eta eskerrak eman dizkie guztiei haien lanarengatik. Udalak hainbat puntu aztertuko dituela aipatu du eta Añarberi, San Markos Mankomunitateari, Gipuzkoako Foru Aldundiari eta Donostiako Udalari ere eskaerak jakin araziko dizkiela azpimarratu du. Era berean, martxan jarriko diren hainbat ekimeni buruz hitz egin zien, hala nola, herriko puntu ezberdinetan garbigune txikiak jarri nahi dituztela edo Oria ibaira egiten diren isuriak konpontzeko egingo diren lanak.


Bermeon Euskaraldia ekimena dinamizatzeko lan eskaintza\nBermeon Euskaraldia ekimena dinamizatzeko lan jardun erdiko lanpostua estali nahi da eta 11 hilabeterako lan kontratua eskaintzen du Euskaltzaleen Topaguneak, otsailaren 1etik hasita. Curriculumak urtarrilaren 17a baino lehen aurkeztu behar dira eta hautaketa prozesua urtarrilaren 30erako bukatuta egongo da.\nCurriculumak Lansareanen bidez ez ezik, honako posta helbidera ere bidali ahal dira: lanpoltsa@topagunea.eus. Euskaltzaleen Topaguneko Durangoko bulegora ere bidali ahal dira honako helbidera: Landako Etorbidea, 4 -102 bulegoa -Durango (48200)\nBermeoko Euskaraldia ekimenaren baitako eragiletza lanak dinamizatzailearen ardurapekoak izango dira eta honako zereginak izango ditu: herriko eragileei eta herritarrei Euskaraldia ekimena aurkeztu (elkarteak, enpresak, norbanakoak…); Euskaraldiaren bueltan euskaltzaleak saretu eta batzordea osatu edo trinkotu eta batzordea(k) koordinatu.\nHorrez gain, batzordearekin batera, herriko plangintza zehaztu eta kronograma egin (ekintzak, komunikazioa…) eta batzordean zehazten diren kudeaketa lanak bideratuko ditu (herritarren formazioa, aktibista sarea, ekitaldiak, entitateen urratsak, txapen banaketa, dokumentazioa eta bestelakoak).\nIldo berean, bere ardurak izango dira barne eta kanpo komunikazio lanak gauzatu (sustatzaileekin harremana, batzordeko kideen arteko harremana, herriko izen ematea, prentsa oharrak, sare sozialak eta bestelakoak); ekimenaren aurrekontua kudeatu; ekimenaren ebaluazioa egin eta ikerketa nazionalean lagundu; eta koordinazio orokorreko mintegi eta bileretan parte hartu eta ekimen orokorreko sustatzaileekin koordinatuta egon, baita eskualdeko gainontzeko dinamizatzaileekin ere.\nCurriculumak urtarrilaren 17a baino lehen aurkeztu behar dira eta honako baldintzak betetzea eskatuko zaie hautagaiei: euskara maila egokia (idatziz zein ahoz), Bermeoko herria eta eskualdea ezagutzea, euskaltzalea izatea eta euskalgintzaren ezagutza izatea, jendaurrean eta jendearekin harremanetarako gaitasuna izatea, eragiletzarako gaitasuna izatea (ekimena herrian zabaldu eta ekimenera jendea erakartzeko abilezia), eta kudeaketarako gaitasuna izatea.\nHorrez gain, komunikazio alorreko ezagutza izatea baloratuko da (sare sozialak, bideoen sorrera, webguneen kudeaketa, diseinua, ofimatika…) Lanerako autonomia maila altua eta ordutegi malgutasuna izatea ezinbestekoak dira.


Dbusek hurrengo geltokiaren berri emateko sistema berritu du beste linea batzuen iritsiera denborak gehituta | DBUS\nDbusek hurrengo geltokiaren berri emateko sistema berritu du beste linea batzuen iritsiera denborak gehituta\n29 Api 2016\nAutobus linea guztietan hurrengo geltokiaren berri emateko sistema hobetu du Dbusek. Sistema berriak beste linea batzuen iritsiera denborak ere ematen ditu, geltoki bakoitzean egin daitezkeen loturen gaineko informazio zehatzagoa eta zabalagoa edukitzeko. Horrenbestez, autobusez aldatu behar duten erabiltzaileek planifikatu ahal izango dute. Izan ere, autobusetako panelek bidaiariei jakinaraziko diete geltoki bakoitzean zein lotura egin ditzaketen eta zenbateko itxaron-epea izango duten.\nHurrengo geltokiaren berri emateko sistemak autobusa non dagoen eta hurrengo geldialdiak non egingo dituen azaltzen die ibilgailuaren barruan doazen pertsonei, modu errazean eta den-dena bi hizkuntzetan. Sistema 2015eko uztailean berritu zen, eta orain haratago doa, Dbuseko beste linea batzuekiko konexioa ez ezik zerbitzu horiek geltoki bakoitzera iristeko falta diren denborak ere adierazten ditu eta.\nDbus egiten ari den berrikuntza teknologikoetako bat da sistemaren eguneraketa hau, berrikuntza horren asmoa baita teknologia berriak erabiltzea, zerbitzua hobetzeko eta erabiltzaileei informazio hobea emateko, eta ingurumena gehiago errespetatzen duen garraio publiko bat bultzatzea.